text:
Heilsuvandamikli fløskuhálsurin í 30 ár
Í Føroyum er alt so gott. Her er pláss fyri tí einstaka, og her er altíð pláss fyri einum túnatosi um tað skuldi verið. Ella er tað kanska ov nógv av túnatosi
Ímeðan vit bíða eftir skúlanum við Marknagil, hava mong ung sína gerandisgongd runt á ymsu skúlunum í Føroyum, við lærdómi fyri eyga.
Í Hoydølum er Føroya studentaskúli og HF-skeið. Í teimum trongu og yvirfyltu smáu stovunum sita gott og væl 800 næmingar og ogna sær góða vitan og eginleikar.
Tað er her, tey hava sína gerandisgongd, og arbeiða fyri sína miðnámsútbúgving á ávikavist 3 og 2 ár. Tey fáa lærdómsins lykil til hægri og vinnugevandi útbúgving.
Hesar útbúgvingar eru tær, ið skulu ríka, menna og bera okkara samfelag í framtíðini.
Kortini eru viðurskiftini vánalig í Hoydølum. Har er beinleiðis heilsuskaðiligt, ið ber við sær hosta, andaneyð og húðtrupulleikar. Ferðsluræðslan, ið ger um seg er ikki borðbar og fólk eru í veruligum vanda -, helst um minsti eldsbruni skuldi staðist, so fara hesi fólk oman í dalin at ogna sær lærdóm.
Vónin er tó har, tí vit bíða jú eftir skúlanum við Marknagil, ella bíða vit til fánýtis?
Úti í Smiðjugerð er enn ein skúli. Hettar er Tekniski skúlin, ið betrar okkara samfelag við góðum og vælútbúnum handverkarum, hárskerum, sniðgevum og ymsu linjunum. Hesi fólkini gera sítt fyri, at vit kunnu byggja og reka okkara samfelag. Hetta gera tey, hóast plásstrot, vánaligar umstøður og ikki minst, at skúlin hevur verið ein fyribilsloysn í mong ár.
Tó er vónin har, tí vit bíða jú enn eftir skúlanum við Marknagil.
Beint við sjálvan byggistaðin av nýggja skúlanum við Marknagil liggur Handilsskúlin.
Eins og áðurnevndu skúlarnir hava vit eisini har ein stóran bólk av hugagóðum fólkum, ið hava sína gerandisgongd her fyri at ogna sær lærdóm, ið skal styrkja um tað vinnuliga kervið í føroyska samfelagnum.
Hóast vánaligar umstøður og plásstrot, so er vónin har.
Tí skúlin við Marknagil kemur, ella?
Er tað veruliga soleiðis, at okkara tilfeingi, ið skal mynda, skapa og bera okkara samfelag í framtíðini, skal vera í soppavaksnum, heilsuvandamiklum fløskuhálsum, har ein ikki fær vent sær av berum fyribilsloysnum.
Um vit veruliga vilja hava okkara borgarar at trívast og mennast, mugu vit taka okkum um reiggj og geva teimum góðar og skapandi umstøður. Hetta er gongdin til góða samfelagið.
Vit eru øll varug við, at nógvir manglar eru á ymsu skúlunum í okkara samfelag, og ynskja vit sjálvsagt, at allir skúlar og næmingar fáa góðar umstøður at mennast í. Tó er tað undrunarvert, at landsstýrismaðurin við mentamálum velur at útseta skúlan við Marknagil, ístaðin fyri at fáa gongd í sum skjótast.
Aftrat hesum, er tað undrunarvert, at ímeðan annað verður útsett, so tykist tað ikki at vera nakar trupulleiki at finna pening til útbygging av øðrum skúlum og áhugamálum, sum t.d 32 milliónir til Tekniska skúla í Klaksvík. Tí vilja vit gera vart við, at tit, sum varða av okkara samfelag, taka á tykkum ta ábyrgd, ið tit hava fingið frá føroyska fólkinum og halda orð!
1800 næmingar vilja ikki bíða meira eftir skúlanum við Marknagil, ið tykist at vera blivin ein einkisvisjón.
1800 næmingar vilja ikki hoyra meira leysatos, túnatos og undanførslur.
1800 næmingar vilja ikki vera í HEILSUVANDA, FERÐSLURÆÐSLU, stappað í ein FLØSKUHÁLS og vera ein FYRIBILSLOYSN.
1800 næmingar krevja sostatt at politiska valdið heldur orð, at skúlin við Marknagil verður uppraðfestur, og at spakin verður settur í jørðina umgangandi.
John av Reyni, formaður
Sosialistisk Ung


c: text/html

text:
Vátt hesa vikuna
Veðrið frá DMI
Veðurlagið.
Eitt djúpt lágtrýst, 950 hPa, yvir Norðuratlantshavinum, flytur seg eystureftir, og nærkast sum frá líður Írlandi. Eitt tilhoyrandi brúgvalag flytur seg inn yvir Føroyar í nátt.
Veðurvánirnar:
Andøvsgul til strúk í vindi av landsynningi, 7 til 12 m/s. Í nátt veksur vindurin til frískan vind til hvassan vind, framvegis av landsynningi, 10 til 15 m/s. Tað verður skýggjað fyri tað mesta og onkrastaðni tám ella mjørki, men annars turt. Í dag kann tað onkra løtu klárna við nakað av sól onkrastaðni. Í nátt verður meira skýggjað og móti morgni fer at regna. Hitin fer alt samdøgrið at liggja millum 5 og 9 stig.
Veðrið týsdagin:
Frískur vindur til hassan vind av suðri og landsynningi, 10 til 15 m/s. Sum frá líður minkar vindurin til andøvsgul til strúk í vindi, 8 til 13 m/s, men mikunáttina verður aftur eitt skifti onkrastaðni upp til hvassan vind, 15 m/s. Tað verður skýggjað og regn, men seinni verður klárari og turt fyri tað mesta. Hitin um dagin fer at liggja millum 9 og 12 stig, um náttina um 8 stig.
Veðrið mikudagin:
Andøvsgul til strúk í vindi av suðri, seinni landsynningi, 8 til 13 m/s. Seint um kvøldið veksur vindurin av suðri, 10 til 15 m/s, og tað kunnu eisini verða harðar hvirlur. Seinni snarar ættin í útsynning. Tað verður skiftandi skýloft, men turt fyri tað mesta. Seinni verður skýggjað og um kvøldið fer at regna. Hitin um dagin fer at liggja millum 9 og 12 stig, um náttina 7 til 8 stig.
Veðrið hósdagin:
Vindurin minkar til andøvsgul til strúk í vindi av útsynningi, 7 til 12 m/s. Seinnapartin minkar vindurin uppaftur meira. Tá verður gul til frískan vind av suðri og útsynningi, 5 til 10 m/s. Tað verður nakað av sól og bert okkurt æli, men fríggjanáttina verður skýggjað fyri tað mesta og ælaveður. Hitin um dagin fer at liggja millum 7 og 10 stig, um náttina millum 5 og 7 stig.
Veðrið fríggjadagin:
Vindurin veksur og verður eitt skifti andøvsgul til strúk í vindi av útsynningi og vestri, 8 til 13 m/s, men út á dagin minkar vindurin til gul til frískan vind av vestri, 5 til 10 m/s. Út á náttina minkar vindurin til lot til andøvsgul, 2 til 7 m/s. Tað verða einstøk æl, men eisini nakað av sól. Móti náttini verður turt fyri tað mesta og lutvíst klárt veður. Hitin um dagin fer at liggja millum 7 og 9 stig, um náttina millum 4 og 7 stig.
Og veðrið leygardagin:
Ættin snarar í landsynning, og vindurin veksur til gul til frískan vind, 5 til 10 m/s. Seinni snarar ættin í sunnan og útsynning, og vindurin veksur til andøvsgul til strúk í vindi, 8 til 13 m/s. Tað verður skýggjað og regn. Hitin fer alt samdøgrið at liggja millum 5 og 8 stig.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará

robotstxt: allowed

filter: keep


text:
Myndir frá móttøku við Gjógv
Í síðstu viku varð skipað fyri móttøku við Gjógv í sambandi við, at Asfinn Sigvardsen hevur skrásett øll bøstykkir í bygdini.
Bygdarhúsið var fultsett og Asfinn greiddi hegnisliga frá arbeiðinum og kom við fleiri skemtiligum søgum um hví bøstykkini hava fingið tað navn tey hava.
Eftir framløguna í Bygdarhúsinum vórðu øll boðin heim á Gjáargarð til ein betri bita. Bakkafrost hevði latið laks til høvi og felagið hevur eisini verið dyggur fíggjarligur stuðul í verkæltanini hjá Asfinni.
Til ber at síggja verkætlanina á sunda.kort.fo.
Myndir frá degnum síggjast her:
http://sunda.fo/borgarin/tidindi/index.php/1605-myndir-fra-mottoku-vidh-gjogv#sigProIdc665f614da


text:
Tórshavnar kommuna søkir vegna Dagstovnin í Løkjatúni eftir námsfrøðingi at byrja 1. november 2018.
Søkt verður eftir einum námsfrøðingi til vøggustovu. Talan er um starv á 35 tímar um vikuna.
Um ongin námsfrøðingur søkir, kann hjálparfólk verða sett í tíðaravmarkað starv.
Okkum tørvar námsfrøðing, ið vil arbeiða samsvarandi okkara virðisgrundarlag og námsætlan, sum er áhugaður í at arbeiða við verkætlanum og at skapa eitt mennandi umhvørvi fyri børnini við serligum atliti til at læra.
VIT VÆNTA, AT TÚ:
VIT KUNNU BJÓÐA EITT STARV, HAR:
Vilt tú vera við til at geva børnunum í Løkjatúni ein spennandi og avbjóðandi gerandisdag, so send okkum eina umsókn.
SETANARVIÐURSKIFTI
Starvið verður sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving, viðmælum og royndum vera at senda til torshavn@torshavn.fo í seinasta lagi hósdagin 19. oktober 2018.
Setanarsamrøður vera í viku 43.
MEIRA FÆST AT VITA
Meira fæst at vita um starvið við at vitja heimasíðuna www.lokjatun.fo, ella við at venda sær til Sigrun. D. Magnussen, stovnsleiðara, telefon 214227 ella sigrunma@torshavn.fo


text:
Tiltak um haturstalu
Týskvøldið 25. september kl. 19:00 fer Jógvan D. Hansen at tosa um haturstalu og aftaná verður orðaskifti.
Í almenna orðaskiftinum verður javnan tosað um haturstalu. Hendan tala er ikki eitt nýtt fyribrigdi, men hevur fingið nýggj kor ikki minst gjøgnum teir sosialu miðlarnar. Men hvat er haturstala, og og hvussu fyrihalda vit okkum til hettar fyribrigdi? Er haturstala ein hóttan móti fólkaræðinum, ella bert nakað, ið vit noyðast at læra okkum at liva við í einum opnum og krittiskum orðaskifti? Fyrilesturin fer at viðgera hesi evni frá einum heimspekiligum sjónahorni.
Tiltakið verður í Mettustovu, Skipar Hansensgøta 5.
Øll eru vælkomin.


text:
Ari av Rana
14.06.2018 - 13:44
Mentan > List > Filmslist
#metoo tykist ikki at hava nakran enda nú enn ein heimskend filmsstjørna verður kannað fyri at hava fram kynsligan ágang. Hesa ferð er talan um Sylvester Stallone, sum vit kenna best sum Rocky og Rambo.
Umdømisadvokaturin í Los Angeles ger nú kanningar í málinum, har Sylvester Stallone verður lagdur undir at hava fram kynsligan ágang. Einki verður sagt um júst hvat slag av kynsligum ágangi Stallone verður ákærdur fyri at hava framt.
Málið varð fyrstu ferð meldað í november 2017, men tað er heilt afturi í 1990, at Sylvester Stallone skal hava framt ágangin, skrivar CNN.
Sakførarin hjá Stallone vísir øllum ákærum aftur.


text:
Barbara Holm 11.06.2018 (12:38)
Avdúking: Johnny skrivar dulnevnt á VP
Tvær ferðir í síðstu viku skrivaði Johnny í Grótinum greinar á Vágaportalinum um sítt egna starvsfólkamál við Liljuna Weihe. Men í báðum førum vórðu greinarnar lagdar út í navninum hjá Ólavur í Beiti, ábyrgdarblaðstjóra á vp.fo. Skuggaspælið hjá Johnny í Grótinum og Ólavur í Beiti sæst í Sosialinum í dag. Sosialurin hevur fingið teldupostarnar, sum eru lagdir út í at kalla fullum líki á Vp.fo. Teir eru prentaðir í blaðnum í dag.
Sjálvur avnoktar Johnny í Grótinum ikki, at hann hevur skrivað hesar greinar, men vísir á orsøkir og upptakt til teldupostarnar, sum Sosialurin hevur fingið. Ólavur í Beiti á Vágaportalinum sigur í dag, at hann skilur ikki trupulleikan.
Tú kanst lesa alt málið í Sosialinum, sum er í sølubúðunum nú seinnapartin.
Blaðið kann eisini keypast í teldutøkari útgávu á www.sos.fo
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Færøsk
Frijsenborg Efterskole er ein eftirskúli í grønum umhvørvi í sunnara parti av býnum Hammel í Eysturjútlandi. Við útgangsstøði í skúlasjónarmiðjunum hjá Grundtvig (1783-1872) og Kold (1816-1870), har felagsskapurin dagliga verður styrktur við sangi, frásøgu og samtalu, hevur skúlin, afturat frálæruni, eina røð av siðmennandi-, skapandi- og ítróttarligum tilboðum. Sum ein reyður tráður í allari frálæru og samveru eru virðini: álit, demokrati og felagsskapur, harumframt sínámillum virðing og ábyrgd.
Frijsenborg Efterskole leggur stóran dent á, at næmingarnir hava vælútbúnar- og væl egnaðar undirvísarar, tí raðfesta vit eftir- og víðariútbúgving av okkara starvsfólki ógvuliga høgt.
Fakliga frálæran tekur støði í fyritreytum næminganna á so høgum fakligum støði, sum til ber. Vit royna alla tíðina at eftirlíka nýggj krøv, nýggjar frálæruháttir og námsfrøðiligar arbeiðsháttir.
Frálæruumstøðurnar seta vit ógvuliga frammalaga. Hóskandi skipan av gerandisdegnum, høgt reingerðarstøði, lokkandi karmar, góð frálæruamboð og smidlig hølisviðurskifti eru við í øllum viðurskiftum, sum ávirka næmingarnar.
Av tí, at vit meina, at vit eru lopfjølin frá grundskúlanum til ungdómsútbúgvingarnar, so er arbeiðs- og útbúgvingarvegleiðing av stórum týdningi á skúlanum.
Skúlin varð stovnaður í 1949. Aftaná nógva námsfrøðiliga umhugsan, fluttu vit úr miðbýnum í Hammel í núverandi høli í 1990. Í 2003 fekk skúlin ein stóran tilbygning við nýmótans fakhølum, har í millum tónleikahøli, margmiðlarúmi og natúrulærugrein/royndarrúmi.
Á skúlanum eru 91 næmingar í aldrinum 14 til 17 ár, 1/3 í 9. klassa og 2/3 í 10. klassa. Skúlin er fyri vanliga gávaðar næmingar.
Frijsenborg Efterskole hevur serkunnleika í at undirvísa hoyribrekaðum næmingum. Hesir eru á leið 25 % av næmingatalinum. Hetta ger, at øll frálæra er í smáum bólkum, samstundis verður dentur lagdur á sjónliggering í allari frálæru og samveru.
Skúlin nýtir øll sløg av nýmótans tøkni, sum kann menna frálæru og samskifti fyri tey hoyribrekaðu t.d. nýggjastu multifrekvens FM útgerð. Harafturat eru ein til tveir rørslutarnaðir næmingar. Talu- og hoyrilærarar starvast eisini á skúlanum.
Frijsenborg Efterskole tekst tilætlað við at sameina næmingar úr ymiskum mentanarligum umhvørvi.
Frijsenborg Efterskole hevur orðað ein kostpolitikk við sunnum vistfrøðiligum mati, seks máltíðir um dagin og við lyklaorðunum: nógv av tí grøna, grova og heimagjørda. Harumframt hava næmingarnir dagliga morgunmotión.
Frijsenborg Efterskole er fyrsti roykfríi skúli í Danmark.
Stórur dentur verður lagdur á skjalfesting og eftirmeting av arbeiði skúlans. Tí samarbeiða vit við fleiri ymiskar útbúgvingarstovnar og almenn- og privat virki fyri framhaldandi at menna skúlan.


text:
So hildnaðist aftur hjá føroyska U20-landsliðnum, sum seinnapartin vann á Estlandi í sínum fjórða dysti í EM-kappingini í Makedonia. Føroyar vunnu ein tepran sigur, 20-19.
Liðini fylgdust allan dystin á tamb og ongantíð vóru meira enn tvey mál á muni. Tá farið var til hálvleiks var støðan 11-10 til Estland.
Tað gingu átta minuttir til hol kom á málskjótingina í seinna hálvleiki. Verjurnar í báðum endum vóru stinnar, samstundis sum málverjarnir stóðu væl, serliga Hørður Trygvason í føroyska málinum, ið hevði fleiri framúr bjargingar. Tað var eisini hoyvíkingurin, sum endaði við at gerast dagsins maður og tryggja Føroyum sigurin. Føroyar høvdu nevnliga tvær útvísingar í síðstu minuttunum, samstundis sum Estland fór í álop og hevði møguleika at javna, men við góðum málmansspæli frá Hørði, bleiv sigurin føroyskur.
Eftir dystin varð Hørður Trygvason valdur til dagsins leikara.
Hósdagin skulu Føroyar hitta Hvítarussland, sum er sterkasta liðið í bólkinum. Tvey lið úr hvørjum bólki spæla seg víðari til fjórðingsfinalurnar. Føroyar skulu vinna á Hvítarusslandi, fyri at tryggja sær víðari luttøku í EM-kappingini. Ein annar lítil møguleiki er til staðar, um Føroyar og Hvítarussland spæla javnt, men tá skal Grikkaland vinna á Finnlandi og Litava og Estlands skulu spæla javnt.
Málskjúttar:
Bartal Klein Olsen 5
Brandur Halgirsson 3
Niklas Hanusarson 3
Vilhelm Poulsen 3
Bergur Ákason 2
Høgni Zachariassen 2
Hallur Arason 1
Leivur Mortensen 2


text:
08. apríl 2017- Vit hoyra ofta um hvussu fólk stuttleika sær á Kvøldskúlanum. Søgufrásagnirnar, har fólk fara í býin við Jørleifi og Mariusi, eru tiltiknar. Men tað er eisini stuttligt at síggja, hvussu væl fólk støðast. Hugsi til dømis
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Jóannes Hansen 27.01.2018 (14:09)
Føroyskt gullbrúdleyp í Teilandi
Í dag hava Judy og Óli á Grømma Jacobsen verið gift í 50 ár. Tey búgva í USA, men seinastu vikurnar hava tey verið í arbeiðsørindum í Teilandi.
Tey hava í meiri enn fimmti ár virkað í trúboðanarfelagsskapinum New Tribes Mission ella NTM, sum hann nú verður nevndur.
Fyrstu árini undirvístu tey á málskúla, so høvdu tey í tíggju ár høvuðsábyrgdina fyri arbeiðnum hjá felagsskapinum í Filipsoyggjunum, áðrenn tey fluttu til Florida, har Óli hevði høvuðsábyrgdina fyri øllum arbeiðnum hjá NTM, sum hevur omanfyri trý túsund trúboðarar kring heimin.
Fyri nøkrum árum síðani legði Óli høvuðsábyrgdina frá sær. Nú ferðast tey nógv kring allan heimin við tí fyri eyga at stuðla og stimbra trúboðarum í teirra arbeiði. Í løtuni eru tey í Chiang Mai, sum er næststørsti býurin í Teilandi, har tey luttaka í skeiði fyri 70 leiðarar og ráðgevarar í Asia. Teir eru úr fleiri enn tíggju londum.
Talan hevur verið og er um teamwork millum gullbrúðarparið, tí Judy hevur altíð verið næsti starvsfelagi hjá Óla. Hon er nágreinlig, nærløgd og miðvís og framúr innan umsiting. Umframt eingilskt og týskt tosar hon spanskt og portugisiskt.
Í hesum døgum eru tað 48 ár síðani, at hon fyrstu ferð vitjaði í Føroyum. Beinanvegin legði hon seg eftir at læra móðurmálið hjá manninum, og tað eydnaðist so mikið væl, at hon umframt í samskifti við einstaklingar eisini tosar á føroyskum, tá ið hon stígur fram í mannfjøld. Hon hevur eisini gjørt føroyskar siðir og mentan á so mongum økjum til part av sær sjálvari.
Tá ið hon samstundis dugir væl at hitta og fara við fólki – eldri og yngri – er tað einki at siga til, at Judy eigur nógvar vinir kring landið.
Judy, sum var fødd 30. september 1947, vaks upp í Wisconsin í USA. Bæði foreldrini vóru týskir innflytarar. Pápin, Otto, var ættaður úr Gödenstorf, sum er lítil býur 50 kilometrar sunnanfyri Hamburg, og mamman, Anna, var ættað úr Harburg, sum er partur av Hamburg.
Mamman var trettan ára gomul, tá ið hon saman við foreldrunum flutti til USA, og pápin var nítjan ára gamal, tá ið hann einsamallur flutti til USA. Foreldrini møttust í Milwaukee í Wisconsin, og tey vóru gift í 67 ár. Mamman var 87 ára gomul, tá ið hon doyði í 2002, og pápin var 94 ára gamal, tá ið hann doyði í 2002. Hann var múrari, og hon var húsmóðir.
Hóast hon ongantíð hevur búð í Týsklandi, so hevur Judy framvegis nógv samband við mongu systkinabørnini í Týsklandi.
Judy átti eina eldri systur. Hon var trúboðari í Brasil, og tað var eftir, at Judy hevði vitjað hana, at hon fór á skúla hjá NTM, har hon hitti Óla.
Óli, sum er føddur 6. mars 1945, er klaksvíkingur, ættaður av Ziskatrøð og sonur Monu og Jósup Jacobsen. Pápin doyði longu í 1970 og mamman í 1978. Eftir at hava verið skipsmaður og eftir at hava ferðast saman við vinmonnunum Páll Poulsen og Hans Sivertsen innanlands og í Íslandi við tí fyri eyga at kunngera gleðiboðskapin, fór Óli á skúla hjá NTM í USA, og arbeiðið í trúboðanarfelagsskapinum NTM varð hansara og teirra kall.
Óli verður roknaður at vera stinnur í skriftunum og góður talari. Tey vitja ofta í Føroyum, og tá plaga tey at vitja samkomur kring landið. Ætlanin er, at tey skulu vitja heima aftur á klettunum seinni í vár.
Judy og Óli eiga tveir synir – Dan og Donny. Donny og familjan búgva í USA, og Dan og konan eru trúboðarar í Teilandi. Tað er saman við Dan og familjuni, at Judy og Óli í dag hátíðarhalda, at tað eru fimmti ár síðani, at tey giftust.
Hjartaliga til lukku við stóra degnum tit bæði og takk fyri gott vinalag, ynskja vit bæði.
Jóannes Hansen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Stuðulsskriv
Føroya Skipara- & Navigatørfelag vil við hesum staðiliga mótmæla, at ein almennur stjóri, sum í hesum føri er stjórin í Almannaverkinum, hóttir við persónligum avleiðingum fyri hvønn einstakan pedagog, í sambandi við verkfallið hjá Pedagogfelagnum. Ein slík útsøgn er óhoyrd í einum siviliseraðum samfelag, sum Føroyar eru. FSN heitir á Edvard Heen um at vísa respekt og virðing fyri tí frælsa samráðingarrættinum.
Pedagogfelagið er í lógligum verkfalli og Føroya Skipara & Navigatørfelag vil við hesum veita teimum sín fulla stuðul, til at fremja lóglig stríðsstig í hesum sambandi.
Vegna Føroya Skipara- & Navigatørfelag
Annfinnur Garðalíð,
formaður


text:
Leygardagin, 1. september 2018 varð nýggja vatnorkuverkið í Zarepta liðugt og sett í gongd. Vónandi fer tað at virka væl, og fer at geva ta orku, sum roknað hevur verið við, soleiðis at oljunýtslan fer at minka nógv. Sum alt arbeiði í Zarepta er eisini hetta sera væl úr hondum greitt.
Sunnukvøldið 2. sep. kl. 20.00 á R7, sum hoyrist um alt landið á FM.102 og FM. 107. Møti úr Betesda í Klaksvík. Sangur nr. 1021 - “Eitt navn er yvir øllum øðrum nøvnum,” Sangur nr. 977 - “Far, arbeið, gev og givin ver,” Bøn: Jógvan Høj. Sangur nr. 972 - “Gudi at tæna signað er, dýrt fyri menn, fyri kvinnur.” Tala: Óli á Grømma Jacobsen. Evni: “Lív mítt í tænastu Harrans.” 1. Kor. 9,24.


text:
Lat matin verđa tín heilivág
Eftir Olga Kruse, mars 2015
Áhaldandi skriði. Útbrot og smá sár um allan kroppin. Svampur í undirlívinum. Marra og vánaligur svøvnur. Væntandi orka og yvirskot. Ein feril av tunglyndi og lágt sjálvsvirði. Hetta var mín gerandisdagur fyri nøkrum árum síðan. Men eg noktaði at góðtaka, at hesar líðingar skuldu verða ein partur av mínum lívi, so eg setti fótin í – og í dag havi eg fingið lívsgóðskuna aftur! Eg havi nú fingið eitt sunt lív fult av orku og yvirskoti – uttan hesar líðingar, hormonsalvur og heilivág!
Tað byrjaði fyri umleið 9 árum síðan. Fyrst við svampi í undirlívinum, so skriða um allan kroppin og síðan útbroti. Og eftir umleið 5 ár við vaksandi ampa og órógv í kroppinum, vantandi orku og lágum sjálvsvirði, var eg komin hartil, at eg ikki longur orkaði at liva soleiðis. Ampin gekk út yvir svøvnin, gerandisdagin, arbeiðið, parlagið osv. So eg fór til læknan og tók blóðroyndir og ovurviðkvæmis royndir. Eg fekk fleiri sløg av kremum, tablettum og hormon salvum, sum hjálptu í stutt tíðarskeið, áðrenn skriði, svampur og útbrot var komið aftur. Og eftir kanningar gjøgnum fleiri mánaðir, hevði eg ikki fingið svar upp á mín vaksandi trupulleika. Og tað seinasta, eg fekk at vitað frá læknanum, var at: „Vit vita ikki, hvat tær feilar – tú mást sjálv royna at finna útav, hvat gevur tær so vánaliga lívsgóðsku.”
Eg var bilsin av hansara endaliga svari. Eg føldi meg vrakaða. Hjálparleysa. Hvat skuldi eg nú gera? Og hvar skuldi eg byrja? Tað føldist næstan ógjørligt, tí tað var torført at halda seg frá ymiskum, tá eg ikki hevði nakra hóming av, hvat gjørdi meg sjúka.
So hoyrdi eg um Olgu Hentze og hennara heilsustovu, Harmony Health. Eg setti meg í samband við hana alt fyri eitt, greiddi henni frá míni støðu og spurdi, um hon kundi hjálpa mær. Hennara svar var stutt og greitt: „Ja, tað kann eg. Um tú bíleggur eina tíð, so skal eg siga tær, hvat tú skalt gera fyri at blíva frísk.” Halleluja! hugsaði eg – men tó við eitt sindur av skeptisismu. Kundi tað passa, at hon kundi hjálpa mær, tá heilsuverkið ikki kundi geva mær nakra munandi hjálp?
Eg fór til Harmony Health og fekk eina greining av mínum kroppi. Olga Hentze spurdi nógvar spurningar um mín lívsstíl og mínar matvanar. Síðani fekk eg eina vegleiðing í, hvat eg skuldi eta, hvat eg ikki skuldi eta, og hvat eg annars skuldi gera øðrvísi í gerandisdegnum. Har afturat fekk eg fleiri sløg av urtum, sum eg skuldi kóka í vatni, síðani sálda urturnar frá og drekka vatnið – puha! Tað smakkaði ikki væl. Men úrslitið var yvirraskandi gott! Eftir bert 7-10 dagar byrjaði eg at føla og síggja mun. Skriðin var ikki líka áhaldandi longur og útbrotið tyktist minka fyri hvønn dag. Eg byrjaði spakuliga av sova betur um næturnar og eftir nakrar mánaðir byrjaði eg so smátt at merkja mun í gerandisdegnum – eg var glaðari og hevði meira yvirskot. Eg trúði tí næstan ikki. Eftir so nógv ár við hesum líðingum og ampa vóru lyklaorðini nýggir matvanar og ein øðrvísi lívsstílur, ið gjørdu, at eg aftur kundi njóta lívið uttan áhaldandi skriða og órógv í kroppinum. Men tað var torført – sera torført. Serliga teir dagarnar, tá eg hevði ov nógv at gera ella bert hevði ein ringan dag. Teir dagarnar hevði eg bert hug at geva upp og hugsaði, at alt kundi vera líkamikið. Og eg upplivdi fleiri ferð, at freistingarnar vórðu ov stórar, og eg át nógvan mat og góðgæti, sum eg visti, at eg ikki skuldi eta, og tá fekk eg aftur útbrot, skriða og ringa samvitsku. Og so mátti eg byrja umaftur. Men innast inni hevði eg eina kenslu av, at hetta var rætta loysnin hóast alt – og tí helt eg áfram at royna. Og nú, eg gjøgnum trý tey seinastu árini havi vant meg við nýggju matvanarnar og lært meg at lurta eftir kroppinum, eri eg sloppin av við svampin, skriðin og útbrotið eru horvin og orkuna at taka í móti nýggjum avbjóðingum havi eg fingið aftur! Tó skal sigast at eg til tíðir eti mat, sum eg veit ikki er góður fyri mín kropp og mína heilsu – men nú merki eg, at kroppurin sigur frá, tá hann hevur fingið ov nógv av onkrum, ið hann ikki hevur gott av. Tað ger tað nógv lættari at halda seg til hendan nýggja og lekjandi lívsstílin.
Hendan tilgongdin hevur tikið langa tíð og kravt nógv fokus og áhaldni – men tað er tað vert!
Við ómetaliga góðum stuðli frá mínum nærmastu vinum og familju og góðari vegleiðing frá Olgu Hentze (stóra takk fyri tað, øll somul ♥), eri eg komin ígjøgnum tann torførasta partin av lívstílsbroytingini – tíverri uttan nakra hjálp frá heilsuverkinum.
Eg kann betra um nógv ting í mínum lívi – og eg taki eitt stig í senn. Men tað týdningarmiklasta er, at eg havi fingið lívsgóðskuna og orkuna aftur og eri á rættari leið.


text:
Lyst 3
26-01-2018
Hesaferð um blómandi amatørsjónleik í eysturoynni, kvinnuligar verur á lørift og ein gávumiklan listasavnara av Sandi.
Fyrsta innslag er ein reportasja frá høllini í Løkshøll, sum seinasta vikuskiftið var karmur um skemtileikin 'Alo 'Alo, sum tey í Losjuni í Gøtu framføra.
Annað innslag er ein lýsing av Miu Smith, sum tekst við at mála kvinnuligar verur í intimum gerandisstøðum.
Triðja innslag er úr Listasavninum á Sandi, sum goymir allar perlurnar hjá Sofusi Olsen, ið eisini lat savnið byggja.


text:
A-landsliðið við kvinnum tapti 33-17 fyri Serbia.
Tað sást frá dystarbríksli, at stórur munur var á liðunum. Eftir eina lítla løtu var 5-0, og eitt skifti vóru níggju mál á muni. Miðskeiðis í fyrra hálvleiki raknaðu føroysku kvinnurnar tó við og tá farið var til hálvleiks var støðan 17-11 til Serbia.
Føroyar byrjaðu illa í seinna hálvleiki og tað gingu heili 18 minuttir áðrenn fyrsta málið varð skotið. Tá høvdu serbisku kvinnurnar langt seg á odda 26-12. Tað tyktist sum um, at stríðsviljin, ið av álvara má takast fram í slíkum dystum, manglaði hjá flestu føroysku leikarunum.
Seinastu minuttirnar eyndaðist Føroyum at forða fyri skotum og spæla seg ígjøgnum verjuna hjá stóru og breiðu serbunum, men opnir møguleikar vórðu brendir, umframt trý brostkøst.
Leygardagin er ikki minni trupul uppgáva, tá Føroyar spæla á útivølli móti Svøríki, ið varð nummar trý til HM í vetur.
Føroysku málskjúttarnir:
Súna Krossteig Hansen 4
Durita Cristophersen Jojic 3
Bjarta Osberg Johansen 2
Daniella Joensen 2
Maria Halsdóttir Weyhe 2
Marianna Geirsdóttir Eystberg 1
Bára Krossteig Hansen 1
Turið Arge Samuelsen 1
Heidi Maria Akselsen 1


text:
Mikudagar er fjølmiðlatáttur í Sosialinum. Álvur Haraldsen tók myndina av dagsins skrivara. Tey, sum fyrr hava skrivað eru Dorit Hansen og Dagfinn Olsen. Longu í 1987 skrivaði eg sjónvarpsummæli í Sosialinum
Fríggjadagar verða journalistisku feitiærnar, Dimma og Sosialurin, sleptar. Skornar upp á køksborðinum vigaðu tær eitt pund hvør og taldu ávikavist 40 og 48 blaðsíður.
Upprunaliga vóru tað prentfólk, ið gjørdu tíðindabløð, soleiðis framíhjá. Seinni varð tað partapolitikkurin, sum vildi eiga bløðini. Nú politikkur er horvin – eisini úr bløðunum – er tað marknaðurin, ið stýrir bløðunum. Helst hevur hann altíð gjørt tað, marknaðurin.
Eins og aðrar marknaðarvørur verða tíðindi framleidd við sølu fyri eygað. Á handilshillum verða sjónligheitin og pakningurin avgerðandi. Tíðindadysturin flytur á forsíðuna, har kappingarelementið er at hava best seljandi søguna. Grundtankin er omnibus, alt til øll. Fríggjadagin hevði Sosialurin munin við mest prangandi pappírinum og Dimma við skarpastu analýsunum. Hvørt pappír, sverta ella analýsa eru bestu dygdir at vinna marknaðin, vil bara tíðin vísa.
Tíðir broytast og vit broytast við. Í prinsippinum eru prentaði tíðindi altíð ein dag eldri enn elektronisk tíðindi, bara av tekniskum ávum. Eftir journalistisku viðgerðina, sum er galdandi fyri allar miðlar, skulu tíðindi á bløðum skrivast, umbrótast, sniðgevast, prentast og síðani berast út til tey, ið vilja keypa.
Elektroniskir møguleikar, ið finna sær lagaligar vegir inn í telefonir, gera pappírstíðindi alt meira krukkut og skrukkut, hóast kravið um innihald er tað sama. Content is king, sum vit siga eftir bretum. Í hesi journalistisku skiftistíð millum fornøld og framtíð er fremsta uppgáva miðlanna at sannføra okkum um, at skjótleiki ikki neyðvendigvís er tað sama sum grunnskygni, og at seinføri ikki neyðvendigvís er tað sama sum djúphugsni og redaksjonellar stundir til fakliga sannkenning.
Einasti konstantur, sum aldri er til diskusjón, er virðið á krónuni. Alt annað er til diskusjón. Eins frí og grundlógartryggjandi, sum pressan elskar at siga seg vera, eins bundin hevur hon altíð verið at marknaðinum. Tí kenst tað margháttligt at hoyra avgjørdar journalistar siga: “Nei, vit eru ikki til sølu!”
Í undirvísing á miðlabreyt havi eg onkuntíð givið næmingum eina einfalda uppgávu: “Farið oman til Astu á Vaglinum og spyrji um Dimma er til sølu. Skrivið svarið niður og komið so aftur!”
Ístaðin fyri at kasta runu eftir hvørjum øðrum og sáa iva um familju- og eigaraviðurskifti, eiga miðlarnir at halda seg til teirra dagliga yrki, sum er at skapa tíðindi. Hesa undurfullu vøru, sum eins og reklama kann flyta fjøll.
Lesarin, ið rindar fyri vøruna, varnast skjótt, um vøran vendir sær til lýsaran, heldur enn lesaran. Eingin miðil er so pínligur sum hann, ið ikki veit, hvør brúkarin er. Alramest almannamiðilin við hópin av várkátum sleppingarlombum.
Tað er í fínasta lagi við fakligum útmeldingum á øllum økjum. Men fakligar útmeldingar, sum siga at ein søluvøru bráddliga ikki er til sølu, órógvar okkum lesarar. Tað er av fríum vilja at vit velja at keypa bløðini har, sum tey altíð hava verið – til sølu.
Birgir Kruse


text:
Í greinini ‘Rættleiðingar til Kristian Hansen’, í Dimmalætting 20 september skrivar Hans Andreas Sølvará um avrik sítt ‘Guds orð ella orð um Gud’ í samband við Bíbliuna og søgukritisku bíbliugranskingina:
‘eg havi skriva eina søgubók og ikki ein gudfrøði bók...bókin snýr seg fyrst og fremst um bíbilsku tekstirnar sum søguligar keldur grunda á tað søgukritisku bíbliugranskingina.
Víðari skrivar Sølvará:
‘søgufrøðingar kunnu bara koma fram til tað, sum er sannlíkt—hvat fólk trúgva hevur ongan áhuga í hesum høpi’.
Tað tykist fyri mær her, at Sølvará metir sína granskingar framfer um bíbilska tekstin at byggja á fakta, meðan trúgv í hesum samanhenginum, tykist at verða ein mótstríðandi faktorur í útilukkandi byggir á blindleika fyri veruleikum.
Eftirsum eg sjálvur hava lisi gudfrøði í útvið 7 ár og týðiliga síggi bæði óveruleikan og eisini andsøgninar í hesum pástandinum hjá Sølvará, so meti eg meg eisini føran fyri at koma við nøkrum rættingum.
Eg ætli mær tí í hesum aftursvarinum, at vísa á ávísar veruleikar innan bíbliukritisku granskingini sum ikki stuðla undir ómetaliga avgjørda pástandinum, at søgukristiska bíblugranskingin er ein granskan sum ‘bara’ kann ‘koma fram til tað, sum er sannlíkt’.
Heldur ikki tykist tað fyri mær at Sølvará ger rætt í at úthýsi trúgv frá hesi gransking, eftirsum bíbliukritikkurin sjálvur byggir á trúgv og neyvan hevði megna a framført seg, bara við sokallaðum søguligum førleikum.
Objektiva nátturan í søgukritiskari bíbliugransking
Sjálvur meti eg ikki alt innan søgukritisku bíbliugranskan at verða nyttuleyst og subjektivt, ein slíkur holdingur hevði verið alt ov einsporaður og óakademiskur.
Veruleikin er at tekst, keldu, redaktións og enntá form kritikkur eru metodir sum allar hava veit eitt hvørt ljós yvir ávís økir í hesi gransking. Tildømis kann ein verða samdur í at ávísir formar taka seg upp í evangeliums tekstinum, tó at ein ikki er samdur við formkritikki.
Somuleiðis kann ein verða samdur í at høvundarnir Matteus og Lukas tiltíðir redigera, tó at ein ikki byggir sína gransking á redaktiónskritikk. Ongin av hesum kritisku framferðarhættunum kunnu nýtast sum fullar heimildir til at skilja millum fakta og óveruleika í bíbliu-søgugranskan! Um so var høvdu tendens kritikkur, literelur kritikkur, form-kritikkur enn verði galdandi.
Tó skal sigast at kritiska metodan er í mongum førum objektiv og tí koyrir í fleiri sporum. Tað eru tildømis fleiri av oddamonnunum innan enska skúlanum av rørðsluni, sum í ávísum niðurstøðum hava verið góðir umboðsmenn eisini fyri tann konservativa vongin.
Somuleiðis eru tað nógvir kristnir granskarir sum halda seg til hesar metodir og enntá summar av niðurstøðunum.
Eisini skal sigast at andsøgninar millum eitt nú týska og enska skúlan, í báðir halda seg til hesa metodu, antin vísir ómetaligan objektivitet ella í mongum førum totalan ørvitiskap.
Tí er tað ikki mín absolutta niðurstøða at søgukritisk bíbliu gransking ikki kann verða objektiv og søgulig. Men um slík gransking er heilt søgulig og bara kemur ‘fram til tað, sum er sannlíkt’ og fulkommiliga útilukkar ‘trúgv’, sum Sølvará vil hava okkum at trúgva, har haldi eg at Sølvará yvirdrívur sín pástand nakað ov vítt.
Søguligi óveruleikin innan søgukritiskari bíbliugransking
Her vildi tildømis liberali gudfrøðingurin Raymond Collins, neyvan verið heilt samdur við Sølvará. Collins lýsir í bók síni ‘Introduction to the New Testament’ søgukritiska bíbliugranskan sum eina framferð í áhaldandi útleggur Nýggja Testamenti og søguna um tess uppruna eftir samfelags ella filosofisku paradigmunum (s. 41-74).
Her kemur tað greitt fram sum eisini Collins lýsir tað, at bíbliukritikkurin er í nógvum førum fyrst og fremst hypotetiskur og at kritikkarin framleggur slíkar hypotesur ikki tí tær eru bygdar á veruleika men tí hann sjálvur hevur behov fyri teimum.
Víðari í bókini útgreinar Collins tær mongu granskingar metodinar og eina ørðgrynnu av hypotesum sum eru fundamentalar fyri slíka granskan. Men leitar ein eftir fakta í hesum høpinum, so er líti og einki at fara eftir, tað er ilt at siga um nakrar av hypotesunum veruliga kunnu indikerast út frá søguligari gransking. Hetta hevur ført til nógvar trupuleikar og Collins greiðir tildømis frá, hvussu ástøðis tíðarrák verða útskift við onnur. Eitt nú niðurstøðan av 100 ára hørðum akademiskum avrikið hjá mongum granskarum, við óteljandi hypotesum og bókum í teirra viðgerð av tí ‘søguliga Jesusi’, sum fer fyri skeyti.
Sjálvur Ernst Kasemann, næmingur hjá Bultmann, ein av tiltiknu Marburgarunum og ein av oddumonnunum innan hesi rørðslu, skrivar um hesa gransking:
‘her liggja landamørkini víð opin fyri teimum mest ólíku hypotesunum’ (Essays on New Testament Themes, 1964).
Tíðskil lýsa bæði Collins og Kasemann søgukritiska bíbliugransking sum eina metodu har so at siga ongar avmarkingar eru fyri hugfloðinum; hettar er sostatt ikki ein sovorðin staðfesting av tí ‘sannlíka’ sum Sølvará tekur til.
Tað eru hesar ovurhonds mongu gitingarnar, sum eisini mynda søgukritisku bíbliugranskingina úr einum enda í annan, sum gera avgjørda úttalisi hjá Sølvará so ekstremt yvirdrívandi. Men hetta er hóast alt tað sum søgukritiska granskingin byggir á.
Skal eg tala fyri meg so haldi eg sjálvur at hetta kemur heldur týðiliga til sjóndar í bókini hjá Sølvará ‘Guds orð ella orð um Gud’. Fyri at taka eitt líti dømis, so pástendur Sølvará á síðu 96, at Matteusar evangeliið var skriva í býnum Damaskus. Hesin pástandur, veit eg út frá míni egnu granskan, hevur ómetaligan týdning fyri summar bíbliukritikkar.
Men kann Sølvará út frá søguligari gransking prógva hendan pástandin? Her nyttar einki hjá Sølvará at ákæra meg fyri at hava falssitera seg, eftir sum eingin kelda er upgivin, hetta má tí verða eitt og hvørt sum Sølvará sjálvur má hava granska seg til.
Men um Sølvará ikki kann veita okkum søguligar indikeringar fyri hesum pástandið, so má lesarin her geva mær rætt í at Sølvará blint trýr einari hypotesu, ella hevur slongt ein pástand út sum hann ongar heimildir hevur fyri.
Heldur enn staðfesting av tí ‘sannlíka’ so hevur hendan metodan ført til hópin av søguligum villum. Tí eigur tað ikki at undra okkum at tað er júst henda vevjanin í hypotesum sum oftani hevur komi illa við hjá kritikkarinum.
Tildømis Robert J. Miller, ein av talsmonnunum fyri ‘the Jesus Seminar’ myndar í bók síni ‘The Jesus Seminar and its critics’ ruðuleikan av hesi granskingar atferð í fyrstu tíð teirra, sum tilseinast kravdi, at leiðandi røddirnar í hesi gransking máttu innsetta ástøðiligar lógir í bók, tá granskingin alment skuldi framleggjast (s.20-21).
Aftur, má eg siga at hetta tykist ikki at verða ein staðfesting av tí ‘sannlíka’ men heldur ein blind trúgv á ástøðir og ein kombinering av útvaldum hypotesum.
Eingin lýsir hendan framgangshátt betur enn sjálvur E.P. Sanders, heimskendi bíbliu kritikkarin sum Sølvará vísir stóran heiður í greinini 20 september (2010) og sum eg sjálvur sýni stóra virðing.
Tað kann tó av røttum sigast at kritikkarir sum heiðra Sanders sum ein autoritet ofta skjóta seg í fótin.
Viðvíkjandi metodini, í søgu-kritisku bíbliugranskangini, pástendur Sanders at søgukritiska bíbliugranskanin av røttum, letur hesar ástøðini ráða yvir søguligum keldum og tí sum annars verður mett sum Ur gamalt:
‘The statement about Matthew’s date is dismissed as impossible because of the modern academic theory... They believe that this theory is sound, and therefore they dismiss ancient evidence which runs contrary to it...they are prepared to reject ancient ‘testimony’ when it conflicts with their own scholarly stance... (Sanders & Margaret, Studying the Synoptic Gospels, p.16).
Men her uppstanda jú fleiri trupuleikar. Tildømis kemur tað heldur greitt fram at søgukritiska bíbliugranskanin loyvir sær at vraka keldutilfar grunda á mongu ástøðini, ella rættari sagt hypotesunum og tað eru júst hesar mongu ‘ólíku’ hypotesurnar sum Kasemann sipar til, sum skapta so nógv óskil á ‘The Jesus Seminar’.
At granskarir loyva sær at vraka søguligar keldur grunda á hypotesur sum teir ikki sjálvir semjast um, sáar eisini ómetaligan iva um akademiska førleikan innan hesi gransking. Eitt nú verður Sandersa tíðarfesting av evangeliinum væl mótargumentera av øðrum kritikkarum tildømis, John A.T. Robinson, og tíðskil eru ikki allir granskarir samdir í teirra ‘own scholarly stance’.
Akademiski førleikin er tí ikki at meta meiri sannlíkur enn ur-keldunar og vísir hetta at hypotesunar eru slett ikki so álítandi ella sannlíkar sum tað verður lagt upp til. Tíðskil er hetta ikki sum Sølvará pástendur, eitt stríð millum søgugranskan og trúgv, men heldur oftari eitt stríð millum hypotesur og keldur og sum eg nú skal koma inná, heimsmynd móti heimsmynd.
Sanna motivi innan søgukritisku bíbliugranskingini
At hendan søgugranskingin hjá Sølvará ikki bara er hypotetisk men eisini heimsmyndarlig heldur enn bara søgulig kemur eisini greitt fram í skrivingini hjá mongum kendum bíbliu kritikkarum.
Nevnast kunnu tildømis Hermann Samuel Reimarus (1694-1768), Ernst Troeltsch (1865-1923) og Rudolf Bultmann, fyri at taka nakrar fáar. Troeltsch inførdi inní hesa gransking 3 princippir, tilætla snildisliga at skilja tey ónátturliga elementini frá bíbliusøguni.
Um hetta lýsir eisini Rudolf Bultmann kendi týski form kritikkarin í bókini ‘Jesus Christ and Mythology’ (1958) um leiklutin av modernismu í gudfrøðini sum eitt konsept bygt á nátturlismu, við endamálinum at fyribeina supernátturlismuni. Víðari lýsir Ernst Kasemann, ein av oddamonnunum fyri redaktións kritikki í bókini: ‘Essays on New Testament Themes’ (1971), náttúrlistiska sigurin gjøgnum hesa teologisku vísindina, og her hann meinar við søguliga bíbliu kritikkin.
Tíðskil eru bæði Bultmann og Kasemann á einum málið um at tendensurin innan bíbliukritiki er at byggja fyrst og fremst á eina reint fanatiska nátturulistiska heimsmynd.
Í Nýggjari tíð kundi vit eisini nevnt Barth Ehrman, sum í kjakið sínum við William Lane Craig, um uppreisn Jesusar, í 2006, metti nátturulistiska argumenti at verða serstakliga galdandi.
At hesin hugburður, eins og við hypotesunum, heldur ikki byggir á fakta verður staðfest bæði av Bultmann í ‘Problem of Miracle’ og F.H. Bradley í bókini ‘The presuppositions of critical history’, har teir meta prógv at verða óneyðug í hesum høpi og nøkta seg heldur við fortreytum og útgangstøði.
Hetta forklárar ivaleyst hví, eitt nú Ludemann í bók síni ‘Jesus after 2000 years, uttan nakað søguligt hald ger krav uppá at allar hendingar í evangeliinum sum bróta við nátturulógina bara mugu roknast um óalítandi (s.4-5).
Burtursæð frá nøkrum fáum ástøðum sum granskarir ikki duga at semjast um, so er hesin ekstremi hugburður mótvegis tí ónátturliga ivaleyst eisini høvuðsorsøkin til at synoptisku evangeliini eru tíðarfest eftir ár 70, heldur enn áðrenn, sum annars vildi havt við sær at spádómurin um fall Jerusalems í synoptisku evangelium var uppfyltur.
Eg haldi tað verða harmiligt at søgugranskarir skulu hava rættin at tvinga ein heimsmyndarligan monopol uppá søgugranskan, at søgugranskan bara skal skiljast út frá filosofiskum útgangsstøði. Eru vit tá inni á søgugranskan? Er tá nakar hugsningur um, at koma fram til tað sum er mest søguliga sannlíkt? Er ikki heldur talan um eitt gudloysis rák, sum loyvir sær at solda frá granskingini allar teir veruleikar, sum kunnu sáa iva um gudloysis heimsmyndina?
Søgukritiskir granskarir ávarða
Sigast skal tó, at tað eru kritikkarir sum í seinastuni hava vent sær frá hesum hugburið og metodum og nú ávara ung lesandi um ikki at lætta seg lumpa av hesum snildum.
Eg kann nevna, fyri at taka eitt dømi, Eta Linnemann, kendi Týski professarin og næmingur hjá Rudolf Bultmann. Í bók síni ‘Gud å Biblekritikken’ ávarðar hon næmingar um at gloypa søgukritisku bíbliugranskanini, eitt nú tí at henda granskanin byggir ikki á objektiva gransking men í nógvum førum, heldur á ein filosofiskan monopol á statsligum universitetum (s.18).
Eisini sum hon útgreinar í bókini ‘Is there a Synoptic Problem’ at upprunaligu oddamenninir í hesi gransking vóru slett ikki gudfrøðingar men heimspekingar (s.19-20). Og víðari, har hon eisini ávarðar um motiv-trupuleikan, sum hon metir at vera sonnu náttúruna í hesi gransking og sum byggir á ein radikalt anti-kristiligan hugburð (s.20). Um Linnemann er ov ekstrem í síni lýsing, og myndar bíbliukritik ov dapurt, dugi eg ikki at meta um, men í hvussu er, er hon ein av mætastu fakkvinnunum á økinum og hevur drúgva og nærum lívlanga erfaring.
Andsøgninar innan søgukritiskari bíbliugranskan
At søgukritiska bíbliugranskanin oftani sýnir eina ivingarsama framferð, enntá frároknandi ein ekstreman nátturlistiskan hugburð, kemur eisini týðiliga til sjóndar í teimum ástøðiligu andsøgnum. Læt okkum bara halda okkum til Sanders og taka 2 dømir. Sanders sigur at Matteus og Lukas heilt greitt skrivaðu av frá Markusi, men sum hann aðrastaðni í bók síni upplýsir at verða ein peruvellingur av trupuleikum, og sum hevur ført við sær aðrar villar og óveruligar hypotesur (s.71-74).
Tíðskil er áliti til hypotesunar hjá Sanders mótvegis keldunum ikki heilt eftirfarandi kortini. Somuleiðis vrakar Sanders eisini hypotesuna um Q , keldan sum Matteus og Lukas skula hava gjørt brúk av eftir at hava kopiera Markus.
Sanders er ikki einsamallur í hesum, nógvir lærdir granskarar (eitt nú Mark Goodacre) standa við hetta sama sjónarmiðið ídag og er hetta ein vaksandi rørðsla. Men eftirsum Q er eitt høvuðsástøðið innan miklum parti av søgukritisku bíbliugranskingini, so sáar Sanders við hesum, iva ikki bara um førleikan hjá mongum av hesum fleirtals granskarum (sum Sølvará roknar sum autoritetar), men eisini um trúðvirði innan 150 ára bíbliukritikki.
Eisini kunnu vit líka nevna andsøgnina um tíðarfesting, har søgukritiska metodan metir tildømis Lukas (fyri at taka eitt dømi) at verða skriva eftir ár 70 eftirsum sipa verður til fall Jerusalems, tó at sama metodan eisini staðfestir at Lukas má verða skriva í seinasta lagi um ár 60, eftirsum Lukas slett ikki viðger kristnu søguna millum ár 60 - 70.
Áheitan til Sølvará
Eg havi ongan áhuga í at loypa á Sølvará, ella hansara søguligu førleikar (tað er ikki endamálið við hesum aftursvarið), sjálvur haldi eg hansara avrik um Klaksvíksøguna at verða einastandandi.
Í Samband við bókina ‘Guds orð ella orð um Gud’ haldi eg í hvussu er, at Sølvará hevur megna at skriva eina áhugaverda, men einsporaða bók, har hann hevur samla rúgvuvís av bíbliukritisku meiningunum saman.
Eg havi tó ein trupuleika av avgjørda pástandinum hjá Sølvará, har hann metir seg hava skriva føroyingum eina søgubók um bíbliuna og tess uppruna. Eftirsum Sølvará ger sær serliga galt av kritikkarum og nærum ikki loyvir einum mótspælið, meti eg ikki hetta verða eitt serliga akademiskt verk.
Í hvussu er, átti Sølvará at upplýst føroyingum um at bókin byggir meiri á tað ateistisku ella materialisku-nátturlistisku heimsmyndina, tess ástøðir og søguligu metodir og at bókin er av nátturu (um vit skulu taka Kasemann, Troeltsch og Ludemann, nakrar av oddamonnunum til eftirtektar), nógv meiri ein filosofisk-nátturlistisk viðger av eini ónátturligari bók.
Slíkt má tiltíðir takast inn við nøkrum kilo av salti.
Harnæst átti Sølvará at greitt frá andsøgnini, at tær metodir og tey útgangstøðir sum nýtt vera, í mótsetning til tað sum Sølvará pástendur, útilukka sjálvar í flestu førum ikki blinda trúgv, ella blint álit, í hesum høpinum trúnna á tær mongu ‘mest ólíku hypotesunar’ sum Kasemann sjálvur upplýsir okkum um. Men so skramblar jú ‘sannlíka’ søguliga metodan hjá Sølvará saman, sum Sølvará jú eisini sjálvur skrivar: ‘hvat fólk trúgva hevur ongan áhuga í hesum høpi’.
Um Sølvará kann veita mær søguligt prógv fyri, at Matteusar evangeliið var skriva í býnum Damaskus (síða 96), sum hann tekur til (bara fyri at taka eitt dømi), so skal eg taka ávíst í meg aftur. Um hann ikki megnar hetta so metið eg Sølvará søgufrøðingin í hesum føri at hava sett sítt blinda álit og trúgv á eina hypotesu.
Hetta er ikki stórt øðrvísi enn setningurin: ‘trúgv er full vissa um tað sum vóna verður, sannføring um tað sum ikki sæst’.


text:
Sundalagsstevnan í Kollafirði 2012
Til róðrarfeløgini
Hervið bjóða vit øllum luttakandi róðrarfeløgum vælkomin á Sundalagsstevnu í Kollafirði 16. juni 2012.
Barnaróðurin byrjar kl. 1300, og skulu bátarnir í hesum róðrum møta á havnalagnum við dráttin í seinasta lagi kl. 1200.
FM-róðurin byrjar kl. 1500, og skulu bátarnir í hesum róðrum møta á havnalagnum við dráttin í seinasta lagi kl. 1400.
Bátarnir skulu setast niðanfyri Atlanticpane (víst á viðlagda kortinum). Ábyrgdarfólk verða á staðnum, sum vísa á plássini til bátastøddirnar.
Róðrarfólk, bilførarar til bátarnar og hjálparfólk hjá manningunum verða boðin til suppu í matarhøllini á kryvjivirkinum hjá Bakkafrost.
Steyp og heiðursmerkir verða handaði við málið eftir róðurin.Tey feløg, sum hava ferðasteyp í varðveitslu, verða biðin u, at hava tey við at lata hjálparfólkinum við dráttin.
./. Hjálagt er kort yvir róðrarøkið
Heitt verður á feløgini um at bera upplýsingarnar víðari til róðrarfólkið og bilførarar.
Við róðrarkvøðu
v/Kollafjarðat Ítróttarfelag
Hallgrím Hansen
tlf. 222860


text:
Gistingarhúsið í Miðbrekkuni Miðdrekkan 12 FO 800 Tvøroyri TLF. 298-259777 t-post gista@gista.fo
.
Søgan um “Søstrene Petersen´s hús”.
Suðuroy
Søgan byrjar “Við Á” í Øravík.
Frá fólkateljingini frá 1801, fáa vit at vita, at har er ein Kongsbóndi, sum eitur Daniel
Poulsen føddur í 1725.
Daniel Poulsen eigur ein son, sum eitur Poul Danielsen f. 26. januar 1770.
Poul Danielsen fær sær konu úr Øravík, sum eitur Ellen Danielsdatter f.19. apríl 1772.
Í 1828 er aftur fólkateljing.
Við Á er nú Poul Danielsen, sonur Daniel Poulsen, blivin kongsbóndi eftir pápan.
Og Poul og Ellen hava nú fingið ein son. Sonur teirra eitur Peter Poulsen f. 9. apríl
1803.
Petur fær sær konu úr Tórshavn, sum eitur Mariane Terkelsdatter f.18. juli 1805.
Í 1834 er aftur fólkateljing.
Nú er Petur Poulsen blivin kongsbóndi eftir pápan Poul Danielsen.
Og Petur og Mariane Terkelsen hava nú fingið arvingar.
Eina dóttir, sum eitur Anne Cathrine Petersdatter, f. 28. februar 1828.
Ein son, sum eitur Poul Petersen, eftir abbanum, f. 30. juni 1831, fyrsti sonur borin til
garðin.
Ein son Daniel Petersen eftir langabbanum f. 24. august 1833.
Í 1840 er aftur fólkateljing.
Har er alt í sama lag við Á, men tey hava fingið eina dóttur afturat.
Í 1860 er aftur fólkateljing.
Nú er Poul Petersen kongsbóndi eftir pápan Petur Poulsen.
Poul Petersen fær sær konu úr Lamba, sum eitur Cathrine Malene Haldansdatter f. 8.
januar 1827.
Í 1870 er aftur fólkateljing.
Poul Petersen situr enn sum kongsbóndi f. 30.juni 1831.
Konan Cathrine Malene Haldansdatter frá Lamba f. 8.januar 1827
Tey bæði fáa 5 døtur og ongan son, ongin at taka við kongsgarðinum við Á.
Susanne f. 12. januar 1862
Susanne Malene 17. juli 1863
Anne Marie Petersen 6. juni 1866
Petra Paulina Cathrine 15. decembur 1868
Anna Helena Petersen 13. decembur 1870
Í 1880 er aftur fólkateljing
Við Á situr nú Cathrina Malene Haldansdatter úr Lamba, sum kongseinkja,
Saman við yngstu 10 ára gomlu dóttrini Onnu Helenu og tær hava bara ein húskall at
hjálpa sær.
Her endan søgan við Á, mamman doyr ? og um Anna Helena selir jørðina, vita vit onki
um, men hon fær sær egin hús á Tvøroyri.
Sambært fólkateljingini frá 1906 er Anna Helena skraddari í egnum húsum á Tvøroyri,
hon er eisini húsmóðir og hevur vistarhald. Lærling hevur Anna Helena eisini fingið sær
og arbeiðsgentu, so hon klárar seg væl.
Nú er Anna Helena 36 ár.
Frá fólkateljingini frá 1911 síggja vit, at næsteldsta systirin er komin at búgva hjá
henni, og hon er eisini skraddari. Systirin eitur Anna Maria Petersen f. 6. juni 1866.
Nú er Annelena, sum vanliga var nevnd, 41 ár og Anna Maria 45 ár, tær báðar hava
mótahandil og seyma fyri fólk, og eisini hava tær logerandi, Tað eru fleiri gentur sum
hava verið í læru hjá teimum. Tær vóru kendar sum Søstrene Petersen.
Vørdurnar sum tær fingu heim, vóru bílagdar frá Dalles varehus og Bulddog og fluttar
heim vid MS Tjaldur.
Seinnu árini eftir at Anna Maria var farin til Danmarkar dreiv Anna Helena handilin
víðari.
Síðst í 1930´unum tá kreftirnar gingu undan, sendi Annelena boð eftir Tinu Mortensen,
sum hevði lært hjá henni, at drýva handilin víðari. Sonur Tinu Axel, vanliga nevndur
Akka, og sum var nýútlærdur handilsdrongur, keypti handilin í 1939 og dreiv hann
saman við mammuni og systrini Elini handilin øll krígsárini.
Tey seldu húsini til Jens Hendrik Oliver Djurhuus, sakførara. Janus sum hann vanliga
var nevndur, hevði sítt sakføraravirksemi her í húsinum tey seinastu ár hansara til hann
doyði í 1948. Janus var eisini kendur sum skaldið Janus Djurhuus og var bróðir til Hans
Andreas Djurhuus, lærara, sum eisini var skald.
Eftir deyða Janusar keypti Poul Arni Poulsen húsini og brúkti tey til lagur av
málingahandlinum. Ovast upp var tá gjørd íbúð.
Í 1980´unum hevði Sunrid Park kafé í kjallaranum.
Í 1996 keypti Berit Joensen húsini. Tey blivu brúkt at leiga út, ovasta og mid hæddin.
Her hava nógvar familjur leiga ígjøgnum tídina, bædi frá Poul Arna og Berit.
Tá Berit á ungum árum brádliga doyr, yvirtekur dótturin Marit og skómakarin Ingi
Mortensen húsini og byrjaði skómakaravirksemi í kjallaranum. Seinni gjørdi Ingi báðar
ovaru hæddirnar til Gistingarhús.
Í 2012 yvirtóku Mannbjørn Solmunde og Kristian Stórhamar húsini og halda fram við
“Gistingarhúsið Søstrene Petersen”, sum teir kalla fyri “Gistimgarhúsid í Midbrekkuni”.
Søgan um gravsteinin
Ísamband við arbeiði at drena í kjallarunum, fóru vit at leita um vit funnuútav hvar vatni kom frá, brutu frá so vit
sóðu inn undir hjallsgólvi.
Undir hjallsgólvinum, funnu vit ein yvir 100 ára gamlan gravstein.
Gravsteinurin lá sum sagt undir hjallsgólvinum. Fólkini, sum steinurin er yvir, eru deyð í 1890 & 1897, tvs fyri 116
og 123 árum síðani.
Á steininum stendur Thomas Pouli Poulsen &. Margretha Poulsen f. Michelsdatter.
Fyrsti tankin var, at tað hevði nakað við familjuna hjá Poul Arna Poulsen sála at gera, eftirsum hann hevði átt húsini
frá umleið 1960 til 1980.
Men tá farið var at kannað eftir, hvørji fólkini vóru, fannst onki samsvar millum Poulsens ættina hjá Poul Arna sála
og hesi fólk.
Vit funnu útav, at Thomas Pauli búði á Klovanum í Øravík, og var kongsbóndasonur, og var ein av fimm syskjum.
Men aftur til gravsteinin. Spuringurin er, hví og hvussu hann er endaður her undir einum hjalli í Valinum?
Um steinurin ikki hevði við familjuna hjá Poul Arna at gera, ja so var hann kanska keyptur ella bílagdur frá Poul
Arna, tí hann var jú keypmaður. Men hettar var í so gamalt, til at stava frá virkseminum hjá Poul Arna. Næsti tankin
var so, at kanska vóru tað Søstrene Petersen, sum upprunaliga bygdu húsið fyrst í 1900. Tær høvdu búð og høvdu
seymivirksemi, og bíløgdu vørur uttanlanda. So kanska tær høvdu bestilt steinin fyri hesa familjuna, og hann so
ongantíð var avheintaður . Ella kanska onkur feilur var í honum. Ja helst var tað ein feilbestilling, og eitt hvørt varð
galið við honum og ein annar nýggjur steinur var í kirkjugarðinum. Vit so at kanna, hvar tey vóru grivin. Og komu
eftir, at tey vóru grivin í kirkjugarðinum í Líðini, og so yvir at leita, men har var ongin gravsteinur.
Vendi mær so til Torgerð Strøm í Porkeri og segði hann mær, at tað mátti verða feilur í yvirlitinum yvir
kirkjugarðarnar, tí ongin var grivin í Líðini áðrenn 1904, so tey máttu verða grivin í kirkjugarðinum í Froðba. So út á
Bø at kannað um nakar steinur var har. Men har var heldur ongin steinur.
So aftur at hyggja at steininum og tá løgdu vit til merkis at har var nok ein stavivilla, tí maðurin eitur Thomas Pauli
og ikki Pouli. Ok, so var hettar helst forkláringin, at steinurin var helst bestiltur frá Søstrene Petersen, og eigarin
vildi ikki hava hann, tí feilur var í honum.
Arbeiðið við dreningini, ið heilt var stoppa upp, kom ikki víðari, fyrr enn steinurin var fingin vekk, so eg helt verða
frægast at koyra hann út í kirkjugarðin í Froðba. Men so aftur helt eg tað verða eitt sindur skeivt av okkum ikki at
boða familju ella eftirkomarunum hjá hesum fólkunum frá, ella biðja tey koma eftir steininum, og fáa sett hann á
rætta pláss.
So aftur at tosa við Torgerð Strøm, hesuferð visti hann hvat eg vildi, so hann hevði longu gjørt eitt stamtræ fyri
hesi fólkini. Link Ættartalvan sæst við at trýsta á her
Tey fingu eina dóttur Ellen Malene Thomasdattter f. 03.06.1836 sum gistist vi¨Poul Halvansen úr Lamba. Tey
búðsettis somuleiðis á Klovanum í Øravík. Tey fingu eina dóttir: Susanne Malene Haldansen f. 29.09.1857. Hendan
Susanne ið er einasti beinleiðis eftirkomari eftir Thomas Paula & Margretu, hon er at finna í fólkateljingini í 1880.
Men síðani er onki at finna um hana, hvørki í fólkateljingum, ella kirkjubøkrunum.
So her var ongin sló víðari um hvar hon er enda, ella um nakrir eftirkomarar eru? So her fanst ongin ábending um
hvør hevur so bestillt steinin? Og hví liggur hann her undir einum hjallinum?
Men tá eg so siti og hyggi at stamtrænum frá Torgerð, og søguni um húsi, sum mamma og pabba hava skriva; ja
so síggi eg knappliga ein samanhang. Hesin Tummas Pauli er jú pápabeiggi Søstrene Petersen.
So helst hava Søstrene Peterse bílagt steinin, tí papabeiggin kanska ongar eftirkomarar hevði á lívi. Men tað er
framvegis ein gáta, hví steinurin er blivin liggjandi undir hjallinum. At hugsa sær, at ein so fínur steinur blívur
bílagdur, kemur á keiuna á Tvøroyri, verður borðin niðan til húsini og blívur so bert liggjandi. Hvussu kann tad bera
til, at hann so ikki blívur settur upp.
Ein grund kann vera, at tað ikki var heilt greitt, hvar grøvin var ella kanska er tað stavivillan sum er orsøkin.
Men óansað hvat og hví, so hava vit so fingið steinin út undan hjallinum og fríggjadagin 22 februar 2012 varð hann
koyrdur út í kirkjugarðin í Froðba, har tey eru grivin.
Av tí at kommunan ongantíð hevur gjørt nakað yvirlit yvir gravirnar í kirkjugørðunum, so ber ikki til at finna røttu
grøvina. Steinurin bleiv tí settur upp móti innsíðuni á sjálvum kirkjugarðinum.
Ættartalvur
Við Á.
Peter Poulsen


text:
Annika W. Joensen
04.10.2016 - 16:45
Mentan > List > Bókmentir
"Finn teg í organisatiónini - tankar um tað, sum er í og ímillum okkum" eftir Helga Rasmussen, sálarfrøðingi.
Við bókini "Finn teg í organisatiónini" hevur Helgi Rasmussen, sum rithøvundur, saman við Edvardi Olsen megnað við vælvaldum orðum at lýsa psykodynamiska skipanarástøðið. Eftir mínum tykki er bókin góð at lesa, tí málið er so skilligt og sjálvt torgreidd hugtøk eru væl og einfalt forkláraði. Hartil er bygnaðurin góður, dømini úr føroyskum og einkultum donskum organisatiónum eru passalig í tali og vavi og so dámdi mær væl, at teoretiska ástøðið verður lýst í formælinum og at teoretikarar tí í so avmarkaðan mun verða tiknir fram í sjálvum tekstinum. Seinasti kapitullin, har m.a. ymsu leiðaraeyðkennini verða lýst, var kanska eitt sindur tyngri at lesa og skilja, haldi eg, men tað er kanska ikki so løgið, tí sum rithøvundurin eisini vísur á, er hetta ikki eitt einfalt evni, og sum so skal ein ansa sær at gera tað ov einfalt.
Bókin gevur innlit í tað, sum hendir í og ímillum fólk sum samstarva, og lýsir eitt serligt perspektiv, ið fevnir um bæði tað tilvitaða og ótilvitaða, og sum tekur støði í samfelagið, organisatión og bólki sum socialar skipanir og í einstaklinginum í hesum somu socialu skipanum. At geva innlit og skapa refleksión er júst málið við bókini og sum vant við konsulentinum Helga Rasmussen, so ger hann, sum hann sigur, og livir harvið eisini upp til sjálvan grundtankan í psykodynamiska skipanarástøðinum. Í hesum eru greinsur og at halda hesar umráðandi, tí greinsurnar skapa tryggleika og verja ímóti tí ótta, sum órógvar arbeiðið uppá uppgávuna, sum er sjálvt tilverugrundarlagið hjá organisatiónini.
Bókin er viðkomandi fyri flestøll fólk og ikki bert t.d. lesandi, sálarfrøði-og organisatiónsáhugaði og leiðarar í víðari merking (virkis- og stovnsleiðarar, pedagogar, lærarar, politikarar, prestar, venjarar vfl), tí vit øll so ella so eru partur av bólkum við felagsuppgávum og alsamt gerast partur av dynamikkum, sum kunnu vera torførir at skilja og navigera í. Bókin er ein hjálp í hesum, tí hon gevur innlit í, hvussu socialar skipanir virka og eitt nú, hvussu vit varpa kenslur á onnur, sum vit í løtuni ikki rúma. Hetta kann kanska ljóða løgi, men at hava innlit og at tosa opið um tað kensluliga á arbeiðsplássinum er ógvuliga effektivt, um tað verður gjørt við høvuðsuppgávuni í huga. Møguleikin at mennast sum samfelag, organisatión og menniskja er betri, um vit viðurkenna tað ósjónliga og ótilvitaða, sum er í og ímillum okkum, tí tað er jú í veruleikanum tað, sum stýrir okkum.
Sjálv sóknaðist eg eftir júst hesi bókini, tá eg miðskeiðis í 1990-unum gjørdi mínar fyrstu royndir sum leiðari og so ofta undraðist á tað, sum gekk fyri seg í organisatiónini. Bókin hevði eisini verið hent tær ferðirnar, eg havi samstarvað við ein konsulent um broytingartilgongdir. Felags fyri hesar er, at tað er trupult at siga frammanundan, hvussu starvsfólk og leiðarar megna sínar leiklutir og hvat er best at gera, tá trupulleikar uppstanda. Hendan bókin er eitt stig á leiðini til at skilja og eg viðmæli serliga at leggja til merkis stóru ávirkanina, ið leiðarin hevur á organisatiónina, bæði tá tað gongur við og ímóti.
Sum Helgi nevndi til bókaútgávuna er eitt væleydnað samstarv millum organisatión og konsulent m.a. tengt at dirvinum og styrkina hjá leiðaranum at lata menningararbeiðið ganga sína gongd og tola tað trýstið, sum tilgongdin leggur á leiðaran. Hetta kann ikki sigast ov ofta og vert er at bíta merki í, at eisini konsulenturin er undir stórum trýsti, sum eisini má tolast.
Um eg skuldi ynskt mær nakað øðrvísi í bókini, hevði tað verið at fingið meiri at vita um munin á at arbeiða sum konsulentur í Føroyum og Danmark. Eg dugi nevniliga ikki at síggja tað føroyska samfelagið og tess ávirkan á føroysku organisatiónina í dømunum. Hava vit t.d. serligar føroyskar problematikkir (vansar ella fyrimunir), sum leiðarin kann hava í huga? Og hvussu tá vit skulu velja konsulent? Hvat 'fangar' føroyski konsulenturin í føroysku mentanina, har ein útlendingur gerst og stuttur, og hvørjir vansar eru fyri at gerast 'blindur' sum partur av mentanini? Ítøkilig dømi um hetta hevði givið lesaranum viðkomandi vitan t.d. í sambandi við val av føroyskum ella útlendskum konsulenti.
Viðvíkjandi kápumyndini haldi eg hana hóska væl til innihaldið í bókini. Tað er ein málningur hjá Martini Joensen í grønum, gulum og bláum litum, sum er blivin til í samráð við høvundan. Hann vísur fólk og bólkar, sum arbeiða og flyta seg. Málningurin er kámur og vísur ikki detaljur sum so. Mitt á permuni stendur ein persónur og klórar sær í høvdinum og hetta er eftir mínum tykki sera beinrakið, tí flestøll starvsfólk og leiðarar munnu kenna seg aftur í hesum við í løtum ikki at skilja, hvat gongur fyri seg. Eg veit ikki, hvat málarin hevur hugsað um litirnar, men teir fáa meg at hugsa um Føroyar.
Eg vil at enda ynskja til lukku við útgávuni og takka Helga Rasmussen fyri tað megnar konsulentaarbeiðið, hann hevur gjørt seinastu meiri enn 20 árini. Tað krevur styrki og dirvi at virka sum konsulentur og kann kosta á 'relatiónssíðuni', sum varð nevnt til bókaútgávuna. T.d. við at fólk ikki vilja heilsa, tá man hittist. Tað kann vera sárt í so lítlum samfelagi sum okkara, men er ein sannroynd og nakað, ið ein konsulentur og eisini almennir persónar og leiðarar noyðast at liva við. At viga upp ímóti hesum er vónandi takksemi hjá okkum, sum frá honum hava fingið hjálp og stuðul.
Samanumtikið gevi eg bókina "Finn teg í organisatiónini - tankar um tað, sum er í og ímillum okkum" mítt besta viðmæli. Hon er serstakliga viðkomandi fyri leiðarar at lesa og hugsa um, men hevur eitt innihald, sum flestøll vaksin fólk kunnu fáa nakað burturúr at lesa, tí hon gevur innlit í sambandið í og ímillum menniskju.
Skrivað hevur Annika W. Joensen, cand. Negot og master í organisatiónspsykologi


text:
(eg haldi) ein kann siga, at borgarin í dag sjálvboðin hevur vrakað sín egna status og slept síni egnu tign. Hann umboðar ikki longur hvørki upplýsing, moral, tjóðskap ella átrúna, og so als ikki tað slagið av dirvi, sum vit plaga at rópa courage civil.
Borgarin er, veri hann ríkur ella fátækur, skrivstovumaður ella akademikari, endaður sum smáborgari, ein ið ikki er á varðhaldi, sum undirbrotligur hongir stakkalastás frá hissini monarkum á sína bringu og vanvirðir tey í neðra, arbeiðaran ella hin fátæka. Hann gloymir tá, at í tí tey veiku falla, fellur hann eisini sjálvur.
(Brot úr seinna parti. Fyrri partur her: Dimmalætting 12. apríl 2012.)


text:
Orð: Mikkjal á Ryggi
Lag 1: Fólkalag
Lag 2: Eina so vil eg vísuna kvøða
1. Fiskurin bítur,
nú nýtast raskar hendur,
royni seg nú tann, ið eigur nakran mátt;
stokkut er stundin, til sjóvarfallið vendir,
eydnan á útróðri skiftir ofta brátt.
Nýt hesa stund:
egn teg við skund,
lat so renna niður, til loddið er á grund.
2. Kvikhentur maður, meðan snørið man renna,
sløgir og foragn og beitur sær sker;
ræsir og heintar – og toskur er at kenna,
bregður væl við, so hann ongulfastur er.
Liðmjúkan arm,
sveittan í barm;
grenjar í tolli, men ongan annan larm.
3. Fýra eru á. O, vælsignaða fløkja!
Loddið við borðið! So lyfta vit teir inn.
Stendur illa í? So mást tú teir krøkja;
høgg teimum kleppin í nakka ella kinn.
Syft teir inn um stokk,
gev teimum á knokk,
slagbeit og greið so, tí kurlað er tað nokk.
4. Blankur sum messing og feitur og rundur,
nýkomin fiskur av fagrasta slag;
royna vit mugu at halga hann uppundir;
fæst hann at elta, so draga vit í dag
mangan góðan drátt,
fylla bátin brátt,
damla so heim eftir innskotum í nátt.


text:
Eini summarhús sum vóru í Bjargamannadali á Borðoynni, eru brend í grund í nátt.
Umleið kl 02:00 í nátt bleiv tyrlan boðsend, saman við sjúkra- og sløkkiliði í Klakasvík.
Norðoya Portalurin & News.fo ringdi til vakthavandi á Politistøðini kl. 06.17 og har bleiv váttað, at eini hús vóru brend sunnast á Borðoynni, men upplýst bleiv eisini, at tað vóru ikki skóthúsini hjá gulu skótinum, tað vóru ein onnur hús og var staðið, um eg hoyrdi rætt, Bjargamansdali.
Ongin mansskaðið var og nú kl. 07.45 upplýstið Karl Johansen, sum er ein av eigarnum av húsinum við Útvarp Føroya, at har er alt, sum kundi brennast, brent og tá ið tyrlan fleyg yvir økinum har húsini stóðu, bleiv staðfest at ikki var neyðugt hjá sløkkiliðinum at fara á staðið.
Karl Johansen og Finn Hansen, sløkkiliðsleiðarin, vóru á staðnum í nátt, og kundu endaliga staðfesta at har var lat brent.
Hví eldur var komi í, visti Karl Johansen ikki, men fólk vóru í húsinum leygardagin og har var onki el í húsinum og teir sum vóru har leygardagin høvdu sløkt fyri gassinum til ovnin, men nú verður kannað, hví eldur kom í.
SáH


text:
Teir báðir Magnus Jákupsson og Óli Mortensen liggja væl fyri til at taka heiðursmerki, nú seinnapartin, tá ið finalurnar verða avgreiddar á DM á stuttgeil 2017 í Greve.
Magnus hevur fjórbestu tíð frá innleiðandi 100 rygg í morgun, har hin næstskjótasti tó ikki er við í stríðnum um DM-heiðursmerki, við tað at hann er ‘gestasvimjari’ á vitjan úr Turkalandi.
Óli hevur næstskjótastu tilmeldingartíð í 1500 frí, við 15:14.46 aftanfyri Alexander Aslak Nørgaard úr Birkerød við 15:13.54. Her setti Óli kunnugt stórt persónligt met í 800 frí, hósdagin, meðan Alexander ikki svam tann teinin.
Finalurnar byrja klokkan 17:00, danska tíð, sum er klokkan 16:00 her í Føroyum. Danir stroyma kappingina her á LiveTiming.dk, har 100 rygg er fjórða kapping í skránni fyri í dag, og 1500 hin sætta.
Mynd av Facebook-síðuni hjá Svømmesport


text:
Kappingarnar byrjað kl. 15.00 og renna yngstu bólkarnir fyrst. Rennikappingin verður skipað á sama hátt sum hon plagar. Fyri at hava betur stýr á málinum, so renna gentur og dreingir hvør sær, um bólkarnir blíva ov stórir.
Bólkarnir í 2018 eru hesir:
Gentur/dreingir 0-6 ár f.2012 ella seinni) - renna 250m
Gentur/dreingir 7-8 ár (f.2010-2011) - renna 250m
Gentur/dreingir 9-10 ár (f.2008-2009) - renna 500m
Gentur/dreingir 11-12 ár (f.2006-2007) - renna 500m
Gentur/dreingir 13-16 ár (f.2002-2005) - renna 1.000m
Kvinnur/Menn (f.1973-2001) - renna 2,7km
Kvinnur/Menn vet. (f.1963-1972) - renna 2,7km
Kvinnur/Menn supervet. (f.1962 ella fyrr) - renna 2,7 km
Heiðursmerkir
Heiðursmerkir, stuðlaði av Viðareiðis Kommunu, verða latin til nummar eitt, tvey og trý í hvørjum bólki og harafturat okkurt leskiligt til allar luttakararnar.
Tilmelding
Tilmelding fer fram á staðnum við ein bil frá Malltek frá kl. 14.15 sunnudagin. Startur og mál verða við norðara enda á Nýggjavegi.
Luttøkugjaldið er kr. 20 fyri børn og kr. 50 fyri vaksin.
Rutur
Børnini renna øll á Nýggjavegi, sum verður avsperraður meðan runnið verður. Tey yngstu renna hálva leið yvir á Grømma at venda og aftur. Tey størru og eldru renna eina ferð yvir á Grømma at venda og aftur, meðan tey størru børnini renna tvær ferðir yvir á Grømma at venda og aftur. Tey vaksnu, sum skulu renna 2,7 km, renna eitt umfar runt á Viðareiði, sum er oman í Ónagerði, eystur í Eiðsvík og aftur til Nýggjaveg.
Øll eru vælkomin at verða við og vónar Treysti at luttøkan verður eins góð sum undanfarin ár!


text:
Ongantíð fyrr verið so nógv atgongumerkir seld í forsølu
Mentan12-06-2018 - 09:10 - Jóanis Albert Nielsen
Country festivalurin í Sørvági er á skránni í vikuskifitnum, í morgin er seinasti dagar tað ber til at keypa atgongumerkir í forsølu.
Fólkini aftanfyri Country festivalin siga við jn.fo, at tað ongantíð fyrr hevur verið so nógv atgongumerkir seld í forsølu.
178 húsvognar hava keypt sær pláss til Country festivalin, og frá Visit Vágar siga tey, at møguliga fáa tey selt okkurt pláss afturat, men so er at skunda sær.


text:
Mótmæli
Havnar Handverkarafelag vil við hesum staðiliga mótmæla, at ein almennur stjóri,sum í hesum førið er stjórin í Almannaverkinum hóttir við persónligum avleiðingum fyri hvønn einstakan pedagog í samband við verkfallið hjá Pedagogfelagnum.
Ein slík útsøgn er óhoyrd í einum siviliseraðum samfelag, og átti at fingið fingið fylgir fyri stjóran.Rokni við, at Eyðgunn Samuelsen traðkar í karakter,og fortelur hesum stjóra hvussu ein ikki eigur at uppførða seg í almenna rúminum
Pedagogfelagið er í lógligum verkfalli og Havnar Handverkarafelag vil við hesum veita teimum sín fulla stuðul til at fremja lóglig stríðsstig í hesum sambandi.
Eli Brimsvík,
formaður


text:
Vit lesa í Mal.3.1 :” Eg sendi boð Mítt, og hann skal gera vegin til reiðar fyri ásjón Míni; og brádliga skal Hann koma í tempul Sítt, HARRIN,…”
At tvíhalda og pástanda at tríeinigheitin er til og at tann doktrinin er røtt, burdi fingið ein og hvønn at skamma seg. At tileinkisgera Bíbliunnar klára boðskap, um at Gud er ”erhad”, Ein numeriskt, og ikki tríggir, er kolosalt frekt og nasvíst! At heldur trúgva Satans inspireraðu kirkjufedrum, sum gjøgnum fleiri árhundraðir tilvirkaðu hesa læru, tí teir ikki sjálvir vistu, hvussu hetta fenomen skuldi endaliga skrivast, er ein háð og spýtan beint upp í andlitið á profetunum og ápostlunum, og ikki minst á ” Hoyr, Ísrael! HARRIN Gud okkara, HARRIN er ein.” Bíblian er eitt liðugt skrivað dokument av yvir 40 útvaldum skribentum, sum allir væl og virðiliga skriva um, at Gud Ísraels er Ein, og at Hansara navn er Jesus, Gud komin í hold í menniskja Jesus Kristus!
Nú summarið er við at vera av, so kemur heystið – ”Men hvør tolir dagin, táið Hann kemur?” Tað stendur ikki: ”Men hvør tolir dagin, táið teir koma?” Alt vers 1,2 og 3 slær fast, at talan er um Ein. Eg spyrji meg sjálvan:” Hvussu lesa tríeinigheitstrúgvandi fólk? Eru tey blind?
Heystartíðin er endartíðin! Matteus 13.39 sigur: ” heystið er endi tíðarinnar;…” og innfyri Jesu afturkomu, spyrji eg tríeinigheitstrúgvandi fólk: tola tit dagin, táið Hann, Jesus Kristus ” hesin er hin sanni Gud og ævigt lív” skal koma og heinta síni heim? Eg vænti, at øll tríeinigheitstrúgvandi fólk fáa magatrupulleikar ” táið Hann (ikki teir) opinberast…” og tey, sum trúgva á ein Gud, tey fara at ” hava dirvi og ikki verða til skammar fyri Honum í komu Hansara. 1.Jóh.2.28 og 5.20. Hevur tú, tríeinigheitstrúgvandi, dirvi at pilka við Gud Ísraels, so missir tú dirvi tann dag, táið Hann skal opinberast!
”og brádliga skal Hann koma í tempul Sítt, HARRIN,…” So kom Hann í Sítt egna likam, tempul, sum Hann sjálvur hevði gjørt. Og Hetta tempul ella henda útgáva fall ikki teimum religiøsu væl í hendi. Tey sóu fyri sær ein kong við krúnu, kongaklæðum, palassi og makt at dríva út rómverjar frá Ísraels landi. Men Hann stóð ikki í stíl til teirra ynski. Og enntá sigur Pilatus: ” Ert Tú kongur Jødanna?” Jóh.18.33. Tú Jesus minnir ikki nógv um ein kong.
So kanst tú flenna ella rista við høvdinum og siga: “ Eg hevði ikki gjørt so við Jesus. Nei, eg hevði móttikið Jesus og sæð, at Hann var Harrin. Eg hevði sæð, at Hann var komin í Sítt tempul.” Men ver ikki ov skjótur. Tí tey flestu, og tú kanska íroknaður, hava ein heilt aðra fatan av Jesus, akkurát sum tá. Tú sær ikki, at útgávan av Jesus ídag í Sínum templi, er tann sum tá: vanvirt, hatað, spottað, lítið sigandi fyri heimin. Tolir tú slíka útgávu av Jesus? Hann upptrakkaði ikki sum ein kongur á tí jørðisku arenaðini. Samkomur ídag vilja hava ”konga” embætir og bestemma og avgerðarætt yvir Erets Ísrael. At ambasadan skal flytast frá Tel- Aviv til Jerusalem. Stemma uppá Donald Trump og at Gud skal føra sína ætlan gjøgnum Trumpin. Jesus upptrakkaði ikki sum nakar politikari. Men samkomur ídag vilja hava sítt at siga á tí politiska forum. Hjálpa Miðflokkinum við Jenis á odda at mótmæla abort, kristna Føroyar, broyta hjúnabandslógina og tálma rúsdrekka. Tí um hetta ikki kemur ílag, so kann eingin veking koma yvir Føroyar. So er altso Gud avhengigur av Miðflokkinum og Jenis.
Tolir tú ikki eina útgávu av Jesus, har Hann ikki er uppíblandaður á konga, fúrsta og politisku arenaðini?
Útgávan av Jesus ídag er eisini, at Bíbilskúli má vera grundarlagið undir einari tænastu. Ongantíð betri, um tittulin eitur DR.Theo. Tað má helst vera eitt eksamens pappír við stempli frá einari religiøsari nevnd. Helst vera ein religiøs synagoga við Gamaliel á odda og Annas og Kaifas, ið gera tænastu ”fyri ein ókendan Gud”. Annars dugir ikki.
Men útgávan av einum Harra í Sínum templi sum ”Hvaðani hevur Hann henda vísdóm? Og hvussu kann Hann gera slíkar kraftargerðir” Matt.13.54. er ikki nokk. At vera Andans fyltur, við brand og eld í hjarta er ov lítið. At tungan er sum pennur snarskrivarans og at hava ein salvaðan sang um ein kong dugir ikki. At duga tríggjar akkordir, við einum bíligum kassaguittara, men kraft Andans er tilstaðar er for vanvirt. At standa við Bíbliu í hond aftanfyri ein ridlandi talarastól, sum ikki er úr fínum glasi ella gjørdur úr marmor er ikki nokk. At brúka bátin hjá Pætur sum talarastól,(Luk.5.3) og ikki standa á flottum steinsettum kirkjugólvi er óacceptabelt. At nýta sangrøddir, sum ikki hava lært sangteknik og verið til sangprøva, og sum kanska ikki altíð raka tónan 100%, men hava fingið kamartónan frá himli og andans hørpu stemmaða frá Dávid Jesus er ikki nokk. At hava eina tænastu, óavhengiga av menniskjum, men eina og aleina eitt himmalskt kall frá erva av og eini rødd frá trónu Guds: ” Eg havi útvalt teg!” er ikki gott nokk.
Tú menniskja, tú treingir til eitt andans ”Recet” fyri at síggja, at Gud útvelur og brúkar tað, sum er heiminum dárskapur! 1.Kor.1.27
At Harrin kemur í tempul sítt og brúkar fiskimenn frá Genesaret og salvar teir til mektiga tænastu fellur teimum religiøsu fyri brósti. At Hann útvelur ivandi tvillingin Tummas, og troytta, Agorafobi Natanael er óhugsandi. Tola vit ídag at síggja Jesus í einari Bíbilskari útgávu, ósmittað av religiøsum og vertsligum mannahugsan?
Tolir tú, at Hann kemur brádliga í einari útgávu, sum tú ikki hevði væntað?
Hallur Sørensen


text:
Orð: Røhr-Staff
Týtt: Kajfinn Hammer
1. Tað lív, eg nú eigi, ei fjalast tað kann,
tað lívið er Kristus í mær!
Tað lívið eg fekk við at trúgva á Hann,
tá føddur av nýggjum eg varð.
Niðurlag: Mítt hjarta nú mettað av vælgerðum Guðs
kann njóta hvønn einasta dag;
fram vellir ein kelda, eg drekka kann av,
frá Guðs faðirshjarta hvønn dag.
2. Hvør sæl er tann sáttargerð Hann hevur framt,
tá Hann fyri heimin seg gav;
í mær hesin sáttargerðsdagur upprann,
nú neyð mín í ævir er av.
3. Sum vársólin floymir Guðs vælgerðarsól,
í rósunnar Saron er vár!
Í Kristusi sprettur úr moldum mítt lív,
og blómar í endaleys ár.
4. Eg ferðist ei longur á glatanar veg,
nei, Kristus eg nú havi valt!
Mítt lív stendur blómandi, fræls er mín sál,
Hann er nú mítt eitt og mítt alt.


text:
Jan Müller
19.12.2017 - 17:33
Seinastu tíðina hava vit frætt um fleiri nýggjar og stórar oljuverkætlanir, sum antin eru farnar ella fara av bakkastokki í næstu framtíð. Henda sannroynd hevur fingið norska olju- og orkumálaráðharran til at koma við tí forsøgn, at tað fara av verða skapt 100.000 nýggj ársverk. Her er so bara talan um tær verkætlanir, ið eru lagdar fram í 2017. Hetta skrivar Dagens Næringsliv.
Eitt stórt tal av umsóknum um útbyggingar av oljukeldum er seinastu tíðina endað á borðinum hjá norska olju- og orkuráðharranum, Terja Søviknes. Talan snýr seg í løtuni um 10 slíkar útbyggingar fyri 125 mia. norskar kr.
”Hesar verkætlanir fara tilsamans at geva arbeiði til 100.000 fólk í útbyggingartíðini,” sigur Terje Søviknes, sum metir, at við hesum er norska oljuvinnan, sum hevur verið meint rakt av lækkandi oljuprísum, við at koma fyri seg aftur. Ein orsøk til hesi mongu nýggju størvini er eisini tann, at tað hevur eydnast norsku veitarafyritøkunum at gerast kappingarførar, tí tær hava megnað at fáa útreiðslurnar niður.
”Hetta er ótrúligt fyri veitingarvinnuna, sum hevur havt nøkur torfør ár. Bæði stórar og smærri fyritøkur siga nú frá, at tær síggja eina ljósari framtíð longu frá 2018 og árini eftir tað,” sigur Terje Søviknes.


text:
Ingi Samuelsen
15.08.2016 - 09:10
Tíðindi > Samfelag & Politikkur > Almenn umsiting
Umhvørvisgóðkenningin til útbygging av Tórshavnar havn stendur við. Tað staðfestir Sirið Stenberg, landsstýriskvinna við umhvørvismálum í dag í almennari viðmerking.
- Tað tykist standa ósvarað, hvørt góðkenningin til Tórshavnar Havn stendur við. Lat meg svara beinanvegin, at góðkenningin stendur við. Tað havi eg eisini sagt alment, skrivar Sirið Stenberg.
- Tá ið eg havi víst á, at mær tørvaði meira tíð til umrøðu av málinum, so var tað ikki í mun til sjálva avgerðina, men í mun til at fáa kunnað á landsstýrisfundi og at fáa nærri innlit í grundgevingarnar, umframt hvussu málið kundi handfarast, tá ið tað fór alment út. Møguliga havi eg ikki verið nóg greið í hesi útmelding, skrivar landsstýriskvinnan, og leggur afturat:
- Eisini er týðandi at fáa sagt, at eg hevði ongar ætlanir um at broyta avgerðina. Tí er spurningurin um at taka góðkenningina aftur ikki relevantur og hevur ongantíð verið tað.
Les alla viðmerkingina á lesaranum


text:
Fyrst hoyra vit eina samrøðu við Betty og Eirikur Lauritsen í samband við at tað er Logos Hope vika. Fá meira at vita á: om.fo. Seinnu løtuna hoyra vit Poul Færø, um tað kristna lívið, ið er eitt lív í kærleika og sannleika, lýst sum viðurskifti í hjúnarlagnum, ið er myndin á jørð av Kristusi og okkum, eins og hjúnarlagið millum mann og konu, í sambæri við Efs. kap. 5. Og til seinast um kærleiksverkið í 2. Kor. 8, 6-8. (onnur skriftbrot: 2. Kor. 8, 22-24; 1. Tess. 5, 21; Matt. 11, 29-30)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Ari av Rana
12.06.2018 - 13:37
Tíðindi > List > Bókmentir
Ein svenskur persónur, sum er mitt í skandaluni, sum hevur rakt Svenska akademiið, verður ákærdur fyri at tvær neyðtøkur. Maðurin er partur av akademiinum, sum letur Nobelheiðurslønina í bókmentum.
Persónurin er ákærdur fyri tvær ferðir at hava neyðtikið eina kvinnu í Stokkhólmi í 2011. Løgreglan hevur avhoyrt kvinnuna, persónin, sum er undir illgruna og fleiri vitni.
- Mín meting er, at har er sterkt próvtilfar, so vit hava ákært viðkomandi, sigur ríkisákærin Christina Voigt.
Svenska akademiið hevur avgjørt, at Nobelheiðusrslønina í bókmentum ikki verður latin í ár, grundað av gøluni, skrivar DR.


text:
Foreldrabólkar
Foreldrabólkarnar hava vit skipað soleiðis, at vit hava býtt okkum í 4 bólkar, har tveir skipa fyri hvør sínum tiltaki í hesum skúlaárinum, og tveir bólkar í komandi skúlaárið. Soleiðis eru bólkarnir býttir upp:
Foreldrabólkur 1: Bogi, Bára Maria, Martin, Katrin og Ester (tiltak fyrra hálvár í 4. flokki)
Foreldrabólkur 2: Miriam, Rani, Hallgerð, Sita og Eva (tiltak seinna hálvár í 4. flokki)
Foreldrabólkur 3: Poul, Tóra, Jonn, Leivur, Lisa og Annfríð (Tiltak fyrra hálvár í 5. flokki)
Foreldrabólkur 4: Hanna, Gunnvá, Andor, Tórbjørt og Jógvan (Tiltak seinna hálvár í 5. flokki)


text:
Jóannes Hansen 15.04.2018 (17:11)
6 umfar: HB bjóðar klaksvíkingum av
Nú hevur einki lið fulla úrtøku. KÍ er á veg av Skála við málleysum javnleiki. Talan var um fáar og smáar málmøguleikar. KÍ hevði tann størsta, men bólturin brast í stólpan.
HB bjóðar nú av álvara KÍ av í toppstríðnum. Eftir trivaligan 3-0 sigur á Skála hóskvøldið er HB aftur á veg við fullari úrtøku úr Eysturoy, har HB annars oftast hevur drigið svart tey seinnu árini.
Við Løkin í Runavík vann HB 2-1, eftir at NSÍ legði seg framum við máli, sum Pól Jóhannus Justinussen stútaði eftir horna úr vinstru.
Símun Samuelsen javnaði eftir innlegg úr høgru, og tað var aftur eftir uppspæl í høgru og innlegg, at miðvallarin Tróndur Jensen fram ímóti dystarenda skoraði sigursmálið.
Úrslitini á Skála og í Runavík bera við sær, at nú er HB størsti avbjóðarin hjá klaksvíkingum. KÍ hevur sekstan stig, og HB hevur trettan stig.
Víkingur skoraði stutt fyri leiklok tað, sum tóktist vera sigursmálið, men í síðstu løtu javnaði EB/Streymur í Hólmanum á Eiði.
Merkisvert var tað, at báðir málskjúttarnir fyri fyrstu ferð vórðu innskiftir á besta liðið. Hjá Víkingi var tað Magnus Heinason, og hjá EB/Streymi var tað Fríði Kruse Johansen.
B36 gjørdi skjótt av í Sørvági. Longu eftir fyrra hálvleik var 3-0, og í seinna hálvleiki var talan um tómgongd.
AB vann 1-0 í Trongisvági. Einasti málskjúttin var Bjarki Nielsen, sum skoraði í fyrra hálvleiki. Hetta var aðru ferð á rað, at Bjarki skoraði. Lítla løtu undan leikloki høvdu Suðringar møguleika at javna, men úr góðari støðu sendi Búi Egilsson bóltin uppum málið.
EB/Streymur – Víkingur 1-1 (0-0)
0-1: Magnus Heinason
1-1: Fríði Kruse Johansen
NSÍ – HB 1-2 (1-1)
1-0: Pól Jóhannus Justinussen
1-1: Símun Samuelsen
1-2: Tróndur Jensen
Skála – KÍ 0-0
07 Vestur – B36 0-3 (0-3)
0-1: Kalmar Saag
0-2: Erlendur Magnusson
0-3: Odmar Færø
Suðringar – AB 0-1 (0-1)
0-1: Bjarki Nielsen
Støðan eftir sætta umfar
Sjeynda umfar
Sunnudagin 22. apríl
KÍ - EB/Streymur
Víkingur - 07 Vestur
NSÍ - Skála
B36 - AB
Suðringar - HB
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Góði Helgi, tað eitur raðfesting
“Valdið
og virðini skuldu út til fólkið.” Hetta var aðalmálið hjá Tjóðveldi, Framsókn
og Javnaðarflokkinum, tá samgonga varð skipað í septembur 2015. Og hetta hevur
samgongan í stóran mun víst í verki fram til dagin í dag. Tað ørkymlar
sambandsmannin Helga Abrahamsen, sum í lesarabrævi roynir at tekna eina
ræðumynd av framtíðar búskapinum, nú lág- og miðallønt endliga hava fingið sín
part av kakuni. Góði Helgi – hetta eitur raðfesting. Hetta eitur javning og
hetta eitur, at tey ríkastu bera tyngstu byrðarnar.
Lat
okkum greiða frá inntøkusíðuni, sum tú spyrt eftir. Tú hevur púra rætt í, at
øktu inntøkurnar partvíst koma frá góðu gongdini í búskapinum og partvíst frá avgjøldum
sum til dømis umhvørvisgjøldum.
Seinastu
árini hevur tað gingið væl, og hesi framgongdini eiga allir føroyingar sín lut
í. Vit hava undir verandi samgongu havt metstóran búskaparvøkstur, metstóran
fólkavøkstur og metstóra arbeiðsstyrki. Ein orsøk er okkara framúr dugnaliga
vinnulív og alt okkara skapandi og arbeiðandi fólk. Onnur orsøk er, at vit hava
betrað um livikorini, økt um útbúgvingartilboðini og skapt eitt samfelag, sum
virðir øll – eisini minnilutar. Hetta er allarhelst eisini ein av orsøkunum
til, at vit í dag kunnu fegnast um, at nýggjastu tølini frá Hagstovuni vísa
stóran fólkavøkstur og serliga í yngru ættarliðunum.
Skattur
og avgjøld eru eisini ein partur av inntøkusíðuni. Tað var tað eisini, tá ið
undanfarna samgonga sat við valdið. Men sitandi samgonga hevur valt at raðfesta
inntøkurnar øðrvísi enn undanfarna. Tit valdu til dømis at ríka tey ríkastu við
flatskattinum, og vit hava til dømis givið skattalætta til lág- og miðallønt.
Tilfeingisvinnurnar
rinda nú eitt rímuligt gjald fyri atgongdina til ognirnar hjá okkum øllum, og umhvørvisgjald
er lagt á dálkandi virksemi til tess at verja umhvørvið. Hetta eru vit fegin
um. Við menningarkvotum og uppboðsølu hava vit nú fingið eitt rættvísari
virðisbýti og eina meira javnbjóðis atgongd til fiskivinnuna. Og við at vit øll
rinda meira í Samhaldsfasta, hava vit møguleika at geva pensjónistunum meira at
liva fyri hvønn mánað. Hetta eru vit eisini fegin um.
Tú
hevur eisini rætt í, at tað er nógv ferð á búskapinum. Tí hava vit ført fíggjarpolitikk
við ansni og skilvísum íløgum, sum hava flutt okkara samfelag framá, samstundis
sum vit hava lagt nógv til síðis til framtíðina.
Politikkur
snýr seg um raðfestingar, og tað vit vísa á í sjónbandinum, sum tú sipar til,
eru nakrar av raðfestingunum, sum sitandi samgonga hevur valt at raðfesta –
barnafamiljurnar og tey ungu, sum í framtíðini skulu lyfta okkara samfelag, og
tey eldru, sum frammanundan hava lyft, og nú hava uppiborið ein góðan og
virðiligan aldurdóm.
Sjónbandið
er at finna her.
Javnaðarflokkurin


text:
FÁA SUM MEST BURTURÚR LÍVINUM
Ein lívshóttandi uppliving kann fullkomiliga umbroyta tær ætlanir, sum liggja fremstar í lívi tínum. Tað var veruleikin í lívinum hjá fyrrverandi Texas guvernørinum John Connally og konu hansara, aftaná at hann varð særdur av drápsmanninum, sum gjørdi av við president John F. Kennedy í 1963.
Í einari samrøðu aftaná greiddi Connally soleiðis frá: "Hvat mær og Nelly viðvíkur, so slapst ikki undan, at vit vóru flutt í ein tíðiligari brennidepil, sum er sera týdningarmikil í lívinum. Vit royna ikki at taka lut í málum, sum lítið hava at tíða ella onga meining hava fyri framman".
Eg veit ikki, hvussu hetta víðakenda parið tolkar: "sum liggja fremstar í lívi tínum", men uttan iva er vísdómur í niðurstøðu teirra. Eins og høvundurin av 39. Sálmi sigur tað, so hava tey ta fatan, at lívið er ov stutt til at spilla burtur uppá málsøki ella lutir, sum ikki hava varandi virðir.
Eru vit komin til somu niðurstøðu? Hava vit sett álit okkara fullkomiliga á Harran við fullari vissu um, at bert Hann kann veita okkum varandi virði í lívinum? Sum vit nú hyggja fram ímóti einum nýggjum ári, kunnu vit siga við Sálmi 39: "Øll vón mín stendur til Tín!"
Bert Gud er mentur at fría okkum frá einum lívi við skilaleysum ítrivi ella tiltøkum.
Umsett úr Our Daily Bread
Mikkjal á Bergi


text:
Orð og lag: Sam Gullberg
Týtt: Kajfinn Hammer
1. Eg í Meistarans hond síggi leivdir av leir
av tí keri, sum miseydnað varð;
síggi vónbrot Hans, tí har Hann fyri Sær sær,
Sína ætlan við tí Hann ei fær!
Men í kærleika Hann tá tað umaftur ger,
tað, Hann ætlaði, síggja vil Hann;
Hann tá evnar tað aftur, kann vera tað enn
tó eitt nýtiligt ker verða kann!
Niðurlag: Byrja aftur av nýggjum við mær,
byrja aftur av nýggjum við mær,
eg vil evnast av Tær,
Tínum Anda í mær,
ger mítt lív til eitt amboð hjá Tær!
2. O, mín Guð, eg í hond Tína leggi mítt lív,
at Tín vilji við mær henda má;
alt sum óreint Tú finnur í hjarta rek út,
at Tín ætlan við mær her Tú sá.
Eg í tænastu Tíni vil vera eitt ker
til at oysa úr kærleikans hav’
til ein heim, sum er merktur av vónloysi, neyð;
eg vil virka til dagur er av.
3. Eg sum leirið í hond Guðs bert vera nú vil,
so mín sál her gerst heilag og rein;
eg til góðtokka Hansara liva nú vil,
vera Víntrænum fruktagóð grein.
Í Hans hondum eg hvíli so trygt, tí eg veit,
Hann ei uppgevur leirið í mær,
fyrr enn ætlan Hans her og í ævir er nádd,
og Hann mál Sítt við kerinum sær!


text:
Orð og lag: John W. Peterson
Týtt: Zacharias Zachariassen
1. Eg tystur var í syndaoyðimørkini,
og onga sanna gleði har eg fann,
men so ein dag frá krossinum hjá Kristusi
eg sá, at lívsins vatn í streymum rann.
Niðurlag:
Drekka nú eg kann av lívsins keldu,
andi mín fekk ró,
mín sál er glað og fró.
Drekka nú eg kann av lívsins keldu,
áh, undurfulla vatn í yvirflóð.
2. Av heyggjum Harrans rennur lívsins vatn so søtt,
við friði Guds tað fyllir mína lund.
Mær dýrd og signing fylgir – og mín leið er sløtt,
eg syngi „halleluja“ hvørja stund.
3. Áh, syndari, kom tú í dag til Golgata,
har rennur lívsins kelda djúp og víð.
Nú Frelsarin tær býður frítt til kelduna,
sum sløkkir tosta fyri alla tíð.


text:
á myndini til vinstru skrivaði Albert Einstein hesi hittinorð:
"Vit kunnu ikki loysa trupulleikar við at brúka sama hugsunarhátt sum tá vit skaptu teir".
Albert Einstein, helst klókasta menniskja nakrantíð, var orðblindur!
Windows 7 við Service Pack 1, Windows 8.1 ella Windows 10.
Processortíttleiki 2,4 GHz ella tilsvarandi – viðmælt verður Intel I3
Ram: 4 GB.
Pláss á harðdiski: 10 GB.
Ljóðkort og møguliga hátalarar.
Rættingar til CD-ORÐ ver. 8:
Nakrir feilir eru av ídnum brúkarum funnir í føroysku útgávuni av CD-ORÐ, sum hava havt hesar avleiðingar:
1. Summar teldur hava ikki sæð tær røttu vangamyndirnar(profilar), sjálvt um rætt er installerað.
2. Alternativ orðauppskot riggar bert í føroyska profilinum.
3. Ikki ber til at brúka "Ordbogsværktøjet" í donsku profilini.
4. Í Skanread er tað ikki møguligt at fáa føroysku røddirnar at rigga, tá biðið verður um beinleiðis upplestur.
Vit hava nú samansett eitt lítið forrit, har feilur 1, 2 og 3 verða rættaðir.
Til ber at heinta hetta lítla forritið (patch) her og goym tað á "Skrivebord".
CD-ORÐ forritið skal ikki vera opið.
Koyr patch forritið.
Starta hareftir CD-ORÐ og kanna eftir, at feilirnir eru rættaðir.
Forritið kann brúkast til allar fo-útgávur, fólkaskúlar, hægri skúlar og einkultbrúkarar.
Feilur 4 verður rættaður í næstu útgávu av CD-ORÐ, ver. 9.
1. Ein fortreyt er, at Adobe Reader XI er installerað á telduni. Um tað tá enn ikki riggar, so skal eitt plugin installerast av nýggjum. Tað finst á telduni, og rásin til forritið er:
C:\Program Files (x86)\Mikrov\CD-ORD\adobeplugininstall.exe
Sí eisini líknandi í punkt 6
2. CD-ORÐ er bygt til í høvuðsheitum at verða brúkt saman við forritum frá Microsoft, t.v.s. MS-Office, Wordpad, Notesblok, Mail og Live Mail, Outlook Express og Internet Explorer.
Tó ber til at fáa upplisið tekstin í Firefox og Chrome, OpenOffice, WPS-Office og Libre-Office og øðrum forritum við at markera tekstin og sláa CTRL+C.
Supportin hjá MV-Nordic sigur, at arbeitt verður við at gera "fulla integratión" til onnur forrit enn tey frá Microsoft, og verður hetta arbeiðið væntandi (vónandi) klárt til næstu versión av CD-ORÐ. Kunngjørt verður, tá hetta er klárt.
Skúlaavtalurnar geva eisini rætt til dagføringar uttan eyka kostnað!
Um tú ikki sært ta føroysku vangamyndina (profil), tá tú hevur installerað forritið, kann tað hava fleiri orsøkir.
Tað kann hava samband við nýggjastu teldurnar við Windows 8.1 stýriskipanina, í tí sambandi skal onkur rætting gerast:
Teldan kann vera sett til (í Kontrolpanelið) at vera heimahoyrandi í Danmark. Ger soleiðis: Sløkk CD-ORÐ, far til Internationale /Sproglige Indstillinger, skift Område til England(Storbritannien), klikk á Anvend, skift hareftir einaferð aftrat Område til Færøerne, klikk Anvend og OK. Tendra nú CD-ORÐ, nú eigur føroyska vangamyndin at síggjast.
Um hetta ikki riggar heldur, skalt tú gera eina føroyska vangamynd (profil), her niðanfyri er ein videostubbi, sum vísir tær, hvussu hetta skal gerast:
Dømi um feilboð:
Dømi um feilboð:
Um annað av hesum feilboðum sæst, tá tú roynir at opna CD-ORÐ, so er orsøkin helst, at ein Microsoft-fíla ikki er til, sum eitur Microsoft .NET Framework.
Windows 7
- Heinta Microsoft .NET Framework 4 til Windows 7
Windows XP
- Heinta Microsoft .NET Framework 3.5 til Windows XP
Aftaná eina dagføring av stýriskipanini Windows frá ver. 8.0 til ver. 8.1 kunnu trupulleikar fyrikoma sum ger, at teldan "frystir" tá CD-ORÐ verður opnað. Rætta hendan trupulleikan soleiðis:
Endurstarta telduna.
Far til kontrolpanelið, "Programmer/Funktioner, høgraklikk á forritið Ordbogsværktøjet og klikk á Fjern.
Tá avinstallatiónin koyrir, kemur ein gluggi fram við Postgre SQL. Klikk á "Ja".
Installera Ordbogsværktøjet av nýggjum.
Fyri at PDF-skjøl kunnu lesast upp, skulu tey innihalda lesbaran tekst. Ofta eru pdf-skjøl bert kopieraði, t.v.s. at tey bert eru myndafílur, og tann teksturin kann ikki lesast upp.
Har kanst tú brúka SkanRead, ið er partur av CD-ORÐ-skipanini. Teksturin kann verða gjørdur um til Word-skjal, til lesbart PDF-skjal, ella tú kanst velja bert at fáa tekstin lisnan upp.
Sí eisini líknandi í punkt 1
CD-ORÐ riggar tíverri ikki við nýggja kagaran, Microsoft Edge, sum er partur av Windows 10. Tí er neyðugt at downloada og installera Internet Explorer 11.
Vanliga finnur tú Internet Explorer undir Alle Apps undir Windows Tilbehør.
Annars kann Internet Explorer 11 heintast her:
32bit: http://support.mikrov.dk/Tools/Internet_Explorer_11_32bit
64bit: http://support.mikrov.dk/Tools/Internet_Explorer_11_64bit
Sí meira hjálp undir grein 9 longri niðri.
Feilurin niðanfyri framkemur, tá uppstigað verður til Windows 10 frá Windows 7 / Windows 8.
"Denne APP virker ikke korrekt."
PostgreSQL 9.0
Feilurin kann rættast við at endurinstallera Ordbogsværktøjet, ið kann heintast frá hetta leinki
CD-ORÐ 8.3 hevur ein lítlan trupulleika við Windows 10 og nýggja Microsoft browsaran Edge, hann klárar ikki at upplesa tekstin, hetta verður helst rættað í nýggju útgávuni 9.0. Føroyska útgávan av 9.0 er í gerð og verður klár til 1. desember.
So hvussu loysa vit hendan trupulleikan nú?
Installera Microsoft Explorer ver. 11 inn á Win 10 teldur, heinta forritið her:
32 bit: http://support.mikrov.dk/Tools/Internet_Explorer_11_32bit.exe og
64 bit: http://support.mikrov.dk/Tools/Internet_Explorer_11_64bit.exe
Kanna fyrst, um teldan koyrir 32 ella 64 bit inni á Kontrolpanel > System, installera so viðkomandi forrit.
Tá IE 11 er installerað, far inn á Funktioner (Alt+X) í ovasta høgra horni, vel Internetindstillinger > Avanceret, rulla niður í botn, har finnur tú undir Tilgængelighed “Aktiver Tastebrowsing” og setur flugubein útfyri. Goym og endurstarta browsaran.
Tá CD-ORÐ er startað, tendra IE 11 browsaran finn og markera onkran tekst, so er spæliknappurin virkin og kann lesa tekstin hart við Highlighting.
Tá føroyska vangamyndin verður nýtt, far inn undir stillingar (Skiftilykilin í bjálkanum),
Vel Orðaforsøgn, klikk á varðablaðið Alternativ uppskot, og set hareftir flugubein út fyri Stovnsvilla/bókst...
Goym hetta við at klikkja á "OK".
soleiðis:
Tá tú nú skrivar t.d. "veg" koma ymisk uppskot fram, ljósabláu feltini vísa á uppskot til upprunatekst (kontekst), meðan appelsingulu feltini vísa á aðrar møguleikar (alternativ).
Hetta er sera hent, tí tá fær brúkarin betri stavingarhjálp til fleiri stovnsorðabólkar. Sera hent til okkara trupla "ð".
Um tú sært hesi boðini, tá tú startar CD-ORÐ installatiónina, so er fílan, sum tú hevur heintað gjøgnum kagaran (browsaran) ikki nóg stór, t.v.s., at tú ikki hevur fingið alla fíluna.
T.d. kann fílan bert vera 600 MB ístaðin fyri 1.21 GB.
Orsøkin til hetta kann vera t.d. "klumpar" á netinum, sum vara so leingi, at sambandið við fíluni verður slitið (hetta nevnist "Timeout"). Kagararnir IE, Edge, Chrome og Firefox kunnu allir fáa hendan feilin.
Tá er best at brúka forritið "Orbit Downloader", sum er á tykkara CD-ORÐ downloadsíðu.
Heitið er "Eykaforrit til niðurheintan (Download)".
Forritið er gjørt til at kunna halda áfram við at downloada, har tað steðgaði, og steðgar ikki, fyrrenn øll fílan er heintað.
Samstundis heintar tað eisini uml. 3 ferðir so skjótt í mun til vanligt.
Á summum teldum, kanska serliga win10, kann tað fyrikoma, at t.d. føroyska vangamyndin ikki sæst, sjálvt um forritið er rætt installerað.
Lættasti máti at fáa hetta at rigga, er at fara inn á Stillingar (skiftilykil) og høgraklikkja á økið (ikki á knappunum), ið er innrammað við reyðari striku. Tá sæst ein krógvaður knappur við heitinum "Allar málvangamyndir".
útgáva 9:
útgáva 10:
Klikka á knappin "Allar málvangamyndir, so síggjast allar innbygdu málvangamyndir. Hygg eftir tí økinum, ið her er litmerkt við gulum. Hetta eru tær, ið hoyra til føroysku útgávuna. Set flugubein í vangamyndina, ið ikki riggar, klikk á OK og enda við eisini at klikkja á OK í Stillingar, so riggar alt, sum tað skal.
útgáva 9:
útgáva 10:
Á summum Windows 10 teldum er ein trupulleiki við at logga á røttu Loginmyndini, ístaðin verður biðið um "gamla" lykilin.
1. Verð vísur í at avinstallera við avinstalleringsfíluni, sum víst verður til á síðu tykkara, hetta reinsar alla ta gomlu skipanina.
2. Klikkið á Start og veljið "Kør" ella haldið á Win-knappin og sláið "R". Skrivið %appdata% og sláið "Enter" sum víst á myndini:
Finnið "Mikrov" mappuna í tá vísta yvirlitinum og strika mappuna.
3. Endurstarta telduna
4. Installera nú nýggju skipanina, roynið fyrst bert við høvuðsforritið, ið er eitt føroyskt og eitt enskt flagg.
5. Starta CD-ORÐ, og nú skuldi rætta myndin komið fram við yvirskriftini "MV-ID Login", veljið antin MV-ID ella UNI-login, alt eftir hvørji skipan, ið skúlin nýtir.
6. Minnist til at seta flugubein í "Husk mig" ella "Minst til mín" áðrenn tit logga á.
Tú skal heinta og installera Orbir forritið, klikkja á ikon'ið á skrivaraborðinum, so verður tað tøkt niðast í høgra horni.
Tú brúkar tað soleiðis:
Tað eru teldur við Windows Edition N versión 1607, sum ikki hava Media Feature Pack installerað.
Kanna í Kontrolpanel/System, hvat versión teldan hevur, sum ikki kann installera CD-ORÐ.
Media Feature Pack kann heintast beinleiðis frá hesi leinki:
Hendan villan verður víst, tá tú startar CD-ORÐ 8/9, tá Windows 10 hevur fingið nýggju dagføringina "Creators Update".
Tú rættar hesa villu við at dagføra orðabókina. Tú skalt heinta og installera dagføringina niðanfyri:
Soleiðis installerar tú dagføringina:
1. Klikkja á leinkið niðanfyri, sum riggar til tína CD-ORÐ útgávu
2. Heinta fíluna og installera hana.
3. Starta CD-ORÐ av nýggjum.
Brúkaraflatan í CD-ORÐ er tengd at, hvussu teldan er uppsett í mun til landaøki.
Vanligt hevur verið, at tað var nóg mikið at seta Område til Færøerne, men í Windows 10 skal eisini landaformat setast til Færøerne. Og sjálvandi skal uppsetingin av Sprog setast til Føroyskt sum standard.
Hetta verður alt gjørt inni í Kontrolpanel.
Tað kemur fyri hjá onkrum, at orðauppskot ikki rigga saman við Office 365.
Loys hendan trupulleikan við at fara til Kontrolpanel,
velja Programmer og Funktioner,
hareftir Office365 og vel "Rediger".
So verður tú spurdur, um tú vilt gera eina skjóta umvæling ella eina onlineumvæling.
Vel seinna møguleikan.
Tá umvælingin er liðug, rigga orðauppskotini aftur.


text:
Orð og lag: Aage Samuelsen
Týtt: Kajfinn Hammer
1. Eg tók ímót Guðs Evangelium,
mítt lív varð broytt og alt varð nýtt!
Á, hvat eitt signað privilegium,
í Lívsins Bók kom navnið mítt!
Niðurlag: Hoyr, Harrin Jesus sálir kallar,
Hann frelsu, frið nú bjóðar tær!
Hann Andans eld frá Himli sendir,
hvør syndatrælur frelsu fær.
2. Við Sykars brunn ein syndarinna,
fekk møta Jesus’, Frelsar’num;
í ævir skalt tú hana finna
lovsyngjandi í Himlinum!
3. Við vegin blindi Bartimeus
fekk hoyra, Jesus kom framvið!
Og Jesus læt hann til Sín kalla,
hann lektur varð, hans sál fann frið.
4. Ja, enn í lívsins harða leiki
mong sál enn liggur eftir á!
Á, um tú bert til Hann vilt koma,
tú frelsu, lekidóm skalt fá.


text:
- Tíðindi, mentan og ítróttur
Teitur blivin sálmaskald
Tak niður
Vesturkirkjan verður karmur um forkunnuga konsert leygardagin 2. desember, tá Teitur Lassen fer at syngja sálmar, hann sjálvur hevur skrivað. "Hetta er púra nýtt fyri meg meg", sigur sangarin, sum hevur førkað seg frá rokktónleikara til singer/songwriter til partiturkomponist og nú altso til sálmaskald. "Tekstirnir snúgva um tað átrúnaðarliga við einum gerandisvinkli", leggur Teitur afturat. "Einaferð lærdi eg meg koralharmonisering, og tað kemur mær til góðar nú", sigur Teitur. Hoyr innslagið, sum varð sent í Vikuskiftissendingini, her.
Sí eisini